КЎЗ ҚОРАЧИҒИДАГИ ЖАВОБ — Nargis.uz\n(телевизион детектив сериал сценарийси)\nНаргис Қосимованинг «Кўз қорачиғидаги жавоб» ҳикояси асосида\n1 кадр. Кадрда 40 ёшлардаги эркак ва 10-12 ёшлардаги ўғли спорт кийимида паркда югуриб бораяпти. Бола чарчаб тўхтайди.\nОТА: — Ҳа, ўғлим, чарчадингми?\nЎҒИЛ: — Дада, чарчаб қолдим, озгина дам олай. (Шундай деб бола бута ғов (“живой изгород”)нинг ортига ўтади. Бирдан боланинг “Дада-а-а…” деб бақиргани эшитилади).\nОТА: (Шошганча ўғли ўтиб кетган томонга югуради): — Нима бўлди, тинчликми?\n(Бута ғовнинг ортига ўтган ота ерда ётган аёл кишининг жасадини кўради ва қўрқиб кетган ўғлининг юзини бағрига босганча, овози қалтираб “Қўрқма” дейди.)\nТИТР: ТИТР: Сирдарё вилоят телерадиокомпанияси намойиш этади\n2 кадр. Кадрда ички ишлар бошқармаси биносининг ташқи кўриниши. Кадр хонага алмашади. Капитан Жияновнинг хонасига Содиқ Валиев қўлида қоғоз билан кириб келади.\nВАЛИЕВ: – Мана биологик экспертизанинг натижалари. Мурда биологик жиҳатдан 50–52 ёшлар атрофида. Бунга суяк, мушак тўқималарининг ҳолати далолат бериб турибди.\n(Капитан Жиянов ҳайрон бўлиб Валиевга тикилади).\nЖИЯНОВ: – Бўлиши мумкин эмас, Содиқ. Ахир берилган қидирув эълонида Раъно Шукурова 37 ёшда эканлиги кўрсатилганку!\nВАЛИЕВ: – Эри келиб мурдани танидими? (Валиев капитанга саволомуз қарайди).\nЖИЯНОВ: –Ҳали келгани йўқ, аммо чақиртирганмиз. Лекин жасад ёнидаги сумкачадан топилган паспорт бу ҳақиқатдан ҳам Раъно Шукурова эканлигини тасдиқлаб турибди. У 1975 йили туғилган. Демак, ҳаммаси тўғри.\nВАЛИЕВ: – Қизиқ, ҳеч нарсага тушунмаяпман, қизиқ. (Валиев кўзойнагини олиб, дастрўмоли билан пешонаси, бурни устида пайдо бўлган майда терларни артади)\n3 кадр. Соат тахминан 11:00 лар атрофи. Кадрда ички ишлар бошқармаси биносининг ташқи кўриниши. Ҳусниддиннинг бинога кириб кетаётгани. У Капитан Жияновнинг хонасига кириб келади.\nҲУСНИДДИН: – Кечирасиз, мумкинми? Мен Хусниддин Шукуровман.\nЖИЯНОВ: – Келинг, ўтиринг.\n(Ҳусниддин Шукуров кам ухлаганиданми, кўзлари ичига ботган, кўз ости қорайган бўлади).\nҲУСНИДДИН: – Хотинимни топдингларми, ўртоқ капитан? У ҳозир қаерда?\nЖИЯНОВ: – Ҳа, топдик. (Жиянов столи устида турган минерал сувдан пиёлага қўйиб, Ҳусниддинга узатади.)\nЖИЯНОВ: – Ҳозир биргаликда бир ерга борамиз. Сизнинг ёрдамингиз керак.\nҲУСНИДДИН:– Раънога нима бўлди, гапирсангиз-чи?\nЖИЯНОВ: – Тинчланинг, кеча кечқурун шаҳар паркида аёл кишининг жасади топилган. Балки у сизнинг хотинингиз эмасдир, аммо…\n(Ҳусниддин инграб юборади, нафаси бўғилиб кўйлаги ёқасининг иккита тугмасини ечади.)\n4 кадр. Ўликхона. Ҳусниддин Шукуров капитаннинг орқасидан этни жунжиктирадиган сукунатга қадам қўяр экан, формальдегиднинг ўткир ҳидидан кўнгли айниб бир ўқчиб қўяди. Кичикроқ хонада темир столлар устига уч киши ётқизилган. Ҳаммасининг усти оқ чойшаб билан ёпиқ.\n– Марҳамат (Ўликхона эшиги олдида уларни кутиб олган ва кузатиб бораётган киши ўртада турган стол устидаги чойшабнинг бош қисмини қайириб қўяди.)\nҲУСНИДДИН: – Раъ-н-о-о! (Ҳусниддин хотинини таниб, ўзини орқага ташлайди.)\nЖИЯНОВ: – Бу Раъно Шукурова, сизнинг рафииқангиз, тўғрими?\n(Шукуров жимгина бошини қимирлатади).\nЖИЯНОВ: – Кетдик.\n(Жиянов ҳамон оқ чойшаб остидаги жасаддан кўзини уза олмаётган Ҳусниддининг елкасига қўлини қўяди ва такрорлайди) Кетдик.\nҲУСНИДДИН: – Ҳа, ҳа, албатта.\n5 кадр. Ички ишлар бошқармаси биносининг ташқи кўриниши. Капитан Жияновнинг хонаси.\n(Жиянов Ҳусниддинга яна сув қуйиб бергач, судмедэксперт хулосасини унга ўқиб беради. Унда айтилишича, Раъно аввал зўрланган, сўнг эса баданининг юзи, қорни, елкасига пичоқ урилган. Шунда ҳам у ўлмаган. Охири уни бўғиб ўлдиришган).\nҲУСНИДДИН: – Даҳшат, э, Худо. Қотилни топасизлар, тўғрими? Топасизлар-а?\nЖИЯНОВ: – Албатта, қўлимиздан келганича ҳаракат қиламиз. Яқин ойлар ичида шаҳарни тарк этмаслик ҳақида тилхат ёзиб беринг. Асосий гувоҳ сифатида жиноий ишда қатнашишингиз лозим.\nҲУСНИДДИН: – Ҳўп.\n6 кадр. Ички ишлар бошқармаси биносининг ташқи кўриниши. Капитан Жияновнинг хонаси.\nВАЛИЕВ: — Хўш, Раъно Шукурова кўп қон йўқотиш ва ҳаво етишмаслигидан ҳаётдан кўз юмган. Аёлнинг баданидаги жароҳат изларидан ташқари, унинг танасида топилган қон гуруҳи учинчи бўлган эркак спермалари ҳам зўрланганлигидан далолат бериб турибди.\nЖИЯНОВ: –Ишни тезлаштирадиган яна бирор далил борми?\nВАЛИЕВ: – Ўлимидан сал олдин у камди-ча еган.\nЖИЯНОВ: – У нима бўлди, яна?\nВАЛИЕВ: – Корейс салати.\nЖИЯНОВ: – Нима бўпти, шаҳарнинг ҳар бир бурчагида корейсча салатлар сотилади.\nВАЛИЕВ: –Лекин бунақаси эмас. Камди-ча фақатгина бир жойда, «Қора юлдуз» ресторанида тайёрланади.\nЖИЯНОВ: – «Қора юлдуз» дегин, қизиқ.\nВАЛИЕВ: – Қотиллик содир бўлган куни Раъно Шукурова ана шу ресторанга кирган бўлиши керак.\nЖИЯНОВ: – Қойил, даҳосан-да! (Жиянов жилмайиб турган Валиевнинг қўлини маҳкам қисади).\n7 кадр. «Қора юлдуз» ресторани олдига машина келиб тўхтайди. Ундан Жиянов тушиб, ресторанга киради. Уни эшик олдида барваста йигит кутиб олади.\nЭШИКБОН: – Хўш келибсиз, марҳамат!\nЖИЯНОВ: – Раҳмат, мен жиноят қидирув бўлимиданман, раҳбарларингиз билан гаплашсам бўладими? (Жиянов эшикбонга ҳужжатини кўрсатади).\nЭШИКБОН: – Бир дақиқа. (У ён томондаги хоналардан бирига кириб кетади).\n8 кадр. «Қора юлдуз» ресторани раҳбарининг хонаси. Эшик тақиллайди.\nРАҲБАР: — Киринг.\nЭШИКБОН: – Кечирасиз, Фарруҳ ака, жиноят қидирув бўлимидан келишибди. Сизнинг олдингизга киришмоқчи.\nРАҲБАР: — Тинчликмикан? Майли таклиф қилинг-чи, нима гап экан?! (Эшикбон Жияновни ичкарига таклиф қилади)\nЭШИКБОН: – Марҳамат, киринг.\n(Жиянов ресторан раҳбарининг хонасига киради. Фаррух уни ўрнидан туриб кутиб олади. Иккаласи кўришгач, Фаррух Жияновни ўтиришга таклиф қилади.)\nФАРРУХ: — Марҳамат, ўтиринг.\nЖИЯНОВ: – Рахмат! (У стулга ўтирар экан, жиноят қидирув бўлими ходимларига хос синчковлик билан хонага разм солади).\nЖИЯНОВ: – Олдингизга келишимдан мақсад, биз бир қотиллик жинояти бўйича суриштирув олиб бораяпмиз.\nФАРРУХ: – Ходимларимиздан бирортаси гумондорми?\nЖИЯНОВ: – Йўқ, жиноят қурбони бўлган аёл ўлимидан сал олдин камди-ча салати еган экан. Билишимча, бунақа антиқа салат шаҳар бўйича фақат сизнинг ресторанингизда тайёрланар экан. Шунга, рухсат берсангиз, официантларингиз билан суҳбатлашсам, дегандим. Балки бирортаси аёлни, у ким билан келганини эслаб қолар.\nФАРРУХ: – Бирор ёрдамимиз тегса, бажонидил. (У стол тагига ўрнатилган тугмачани босади. Эшик очилиб, эшикбон киради.)\nФАРРУХ: – Официант қизларни чақиринг. (Эшикбон чиқиб кетгач, у пиёлага чой қуйиб, Жияновга узатади. Шу орада эшик очилиб, учта қиз кириб келади.)\nҚИЗНИНГ БИРИНЧИ КИРГАНИ (САРВИНОЗ): — Фаррух ака, мумкинми?\nФАРРУХ: – Киринглар.\nЖИЯНОВ: – Қизлар, диққат билан қарангларчи, ресторанда мана бу аёлга бирорталаринг яқин орада хизмат кўрсатганмисизлар? (У қизларга Шукурованинг суратини кўрсатади. Қизлар суратни навбати билан қўлларига олиб, қарашади. Ўртада турган тўлачадан келган қиз, яъни Сарвиноз Жияновга юзланади).\nСАРВИНОЗ: — Кечирасиз, бу аёл ресторанимизга тез тез келиб турарди, исмлари Раъно опа. Биринчи марта дугоналари билан келганида мен хизмат кўрсатган эдим, шундан бери ҳар сафар фақат мен хизмат қилишимни сўрарди.\nЖИЯНОВ: – Исмингиз ким?\nОФИЦИАНТ ҚИЗ: — Сарвиноз.\nЖИЯНОВ: –Сарвиноз, эслаб кўрингчи, охирги келганида у ёлғиз эдими? (Жиянов савол назари билан официантга қарайди.)\nСАРВИНОЗ: – Ҳа, ёлғиз эди. Аммо кимдир келишини айтган эди. Шунинг учун иссиқ овқат буюрмай, фақат салат билан чегараланди.\n9 кадр. Сарвиноз ҳикоя қилаётган воқеалар тасвирда жонланади. «Қора юлдуз» ресторанига Раъно Шукурова кириб келиб, бўш столлардан бирига ўтиради.\nРАЪНО ШУКУРОВА (стол ёнидан ўтиб кетаётган официант қизга): — Илтимос, Сарвинозни айтиб юборинг.\nОФИЦИАНТ ҚИЗ: — Хўп, ҳозир.\n(Ресторан залининг умумий кўриниши. Сарвинознинг Шукурова ўтирган стол ёнига келиши).\nСАРВИНОЗ: — Ассалом алайкум, Раъно опа, хуш келибсиз.\nРАЪНО ШУКУРОВА: — Ишларинг яхшими, Сарвиноз, чарчамаяпсанми?\nСАРВИНОЗ: — Раҳмат, яхши. Нима буюрасиз?\nРАЪНО ШУКУРОВА: — Ҳар доимгидай, камди-ча салати билан шарбат. Бир киши билан учрашишим керак эди, келганидан кейин балки бирор иссиқ овқат буюрармиз…\nСАРВИНОЗ: — Яхши, ҳозир буюртмангизни олиб келаман.\n(Ресторан залининг умумий кўриниши. Умумий планда Сарвиноз Шукурова ўтирган стол ёнига келиб, патнисдаги салат ва стакандаги шарбатни столга қўяди.)\nСАРВИНОЗ: — Ёқимли иштаҳа, Раъно опа. Агар яна бирор нарса керак бўлса, чақирарсиз.\nРАЪНО ШУКУРОВА: — Раҳмат!\n(Ресторан залининг умумий кўриниши. Умумий планда Раъно Шукурова салатни ўйчанлик билан иштаҳасиз еб ўтиргани).\n10 кадр. «Қора юлдуз» ресторани раҳбарининг хонаси (8 кадрдаги ҳолатга қайтилади).\nСАРВИНОЗ: — Хуллас, Раъно опа бир соатлар чамаси ўтиргач, кутган одами келмагани учун чиқиб кетдилар.\nЖИЯНОВ: – Ўм-м, шунақа денг, тушунарли. Раҳмат, бизга катта ёрдам бердингиз.\n(Қизлар чиқиб кетгач, Жиянов ресторан раҳбарига юзланади)\nЖИЯНОВ: – Сизга ҳам раҳмат!\nФАРРУХ: — Ёрдамимиз теккан бўлса, бажонидил.\n11 кадр. Ички ишлар бошқармаси биносининг ташқи кўриниши. Капитан Жияновнинг хонаси.\nЖИЯНОВ: – Қотиллик содир бўлган куни хотинингиз бирор жойга, масалан, «Қора юлдуз» ресторанига боришини айтмаганмиди, мабодо?\n(Ҳусниддин Жияновнинг саволига жавобан елка қисади).\nҲУСНИДДИН: – Ишга кетаётганимда у бирор жойга боришини айтмаган эди. У билан учрашишга ҳам келишмаганмиз. Тўғри, фарзандимиз йўқлиги сабабли Раъно кўнглини ёзиш учун тез-тез дугоналари билан бирор ресторан ёки кафеда учрашиб турарди. Аммо ҳозир меҳнат таътилида бўлганлиги сабабли, уйда дам олмоқчи эканлигини айтганди.\nЖИЯНОВ: – Хотинингизни эркак танишлари бормиди?\nҲУСНИДДИН: – Ҳа, ҳамкасблари. Яна билмадим.\n12 кадр. Ҳусниддиннинг ҳовлиси. Мотамсаро аёллар йиғилиб ўтиришибди, кираверишдаги кичик уйга келиб-кетувчилар учун дастурхон тузалган. Уй эгаси ҳануз чопон белбоғда, дарвозахона соясида икки-уч киши билан гаплашиб ўтирибди. Жиянов ҳовлига яқинлашганда, Ҳусниддин капитанни таниб, ўрнидан қўзғалади.\nЖИЯНОВ: – Ассалому-алайкум. Илоҳим, жойи жаннатда бўлсин. Бандалик. Бу савдо ҳамманинг бошида бор. Наилож.\n(Қуръон тиловатидан сўнг Жиянов асосий мақсадга кўчади).\nЖИЯНОВ: – Сиз билан гаплашиб олишим керак, иложи бўлса бугун…\nҲУСНИДДИН: – Бугун еттисини ўтказдик. Идорага боришим керакми?\nЖИЯНОВ: – Бу ерда гаплашиш сал ноқулай, шунинг учун эртага идорага ўтсангиз яхши бўларди, ишга баъзи бир ойдинликлар киритиш лозим.\n13 кадр. Ички ишлар бошқармаси биносининг ташқи кўриниши. Капитан Жияновнинг хонаси.\nҲУСНИДДИН: – Биринчи хотиним саратон касаллигидан ўн гулидан бир гули очилмай вафот этган. Ҳатто фарзанд кўришга ҳам улгурмадик. Тақдир мени Раъно билан учратганида бошим осмонга етувди. Тўрт йил давомида унга шу қадар қаттиқ боғланиб қолган эканманки, ҳозир ўзимни қўярга жой топа олмаяпман. Топиш-тутишим яхши. Данғиллама ҳовлим, машинам, шаҳарда уч-тўртта дўконим бор. Бир кам дунё дегани шу бўлса керак, фарзандим йўқ. Турмуш қурганимиздан сўнг Раъно фарзанд кўролмаслигини айтганида ундан ажралмаслик учун тақдирга тан берувдим. Энди нима қиламан, ҳайронман?\nЖИЯНОВ: – Сиз аёлингизни неча йилдан бери танирдингиз?\nҲУСНИДДИН: – Тўрт йил бўлди.\nЖИЯНОВ: –Сизга турмушга чиқмасдан илгари ҳам танирдингизми?\nҲУСНИДДИН: – Тўғриси, биз илк бор «Қора юлдзу» ресторанида учрашган эдик. Ўша пайтлари хотинимнинг қазо қилганига 2 йил бўлганди. Кейин Раъно билан бир муддат ҳам ажралишганимиз йўқ.\nЖИЯНОВ: – Хотинингиз асли қаердан? Қариндошлари борми? Назаримда жанозасига ҳам у томондан ҳеч ким келмади, шекилли.\nҲУСНИДДИН: – Танишганимизда Раъно менга етимлигини айтган эди. Самарқандда, болалар уйида катта бўлган. Тўғриси, унинг кўнглини оғритмаслик учун ўтмиши ҳақида кўп ҳам сўрамаганман. Бундан ташқари, турмуш қуришимиздан олдин ҳам эр қилганлигини, эри гиёҳванд моддалар савдоси учун қамалгач, ажрашганини айтганди.\n(Жиянов Ҳуснидиннинг охирги гапларидан сўнг ҳушёр тортиб, ялт этиб унга қарайди).\nЖИЯНОВ: – Илгари ҳам турмуш қурган дедингизми? Эрини танийсизми?\nҲУСНИДДИН: – Йўқ, лекин фамилияси Аҳмедов бўлган. Раъно менинг фамилиямга ўтишдан олдин унинг фамилиясида эди.\nЖИЯНОВ: – Аҳмедов… Аҳмедов… Раҳмат.\nВАЛИЕВ: — Хўш, ўртоқ изқувар, нима янгиликлар?\nЖИЯНОВ(қўлидаги қоғозларни варақлаганча): — Мана, ҳибсхоналардан Аҳмедовлар ҳақида келган маълумотларни кўриб ўтирибман. Айни пайтда Ховос ҳибсҳонасининг ўзида тўртта, Қорақалпоғистонда иккита, Қаршида ҳам иккита, Навоийда битта Аҳмедовлар рўйхатга олинган экан. Шулардан 3 нафари гиёҳванд моддаларни истеъмол қилиш ва ноқонуний савдоси учун жазога тортилган. Аҳмедов Салим 20 ёшда, Аҳмедов Жаббор 36 ёшда, илгари ҳам 3 маротаба судланган, Аҳмедов Абдураҳим 58 ёшда, яқинда қамоқ муддати тугаб, озодликка чиққан. Хў-ўш, Аҳмедов Салим ёш жиҳатидан тўғри келмайди. Аҳмедов Жаббор ёш жиҳатдан тўгри келса-да, уйланган, икки фарзанднинг отаси, бунинг устига 3 йил илгари қамалган. Раъно Шукурова эса Ҳусниддин билан 4 йил илгари турмуш қурган. Балки Жаббор билан ноқонуний яшагандир? Йўқ, тўғри келмайди. Жаббор Раънони қамалишидан олдин излаб келган бўларди, бундан ташқари Раъно Шукуровга турмушга чиқаётганида эри қамалганига бир йил бўлгани ва ажралишганини айтган экан. Унинг гапларига асосан Аҳмедов Абдураҳим тўғри келади. Аммо унинг ёши… Шундай гўзал, ёш аёл ўзидан салкам 30 ёш катта одам билан яшамагандир. Лекин Раъно ғирт етим бўлган. Самарқанддаги «Меҳрибонлик уйлари»га сўровнома жўнатиш зарур.\n14 кадр. Ички ишлар бошқармаси биносининг ташқи кўриниши. Бинонинг йўлаги. Шошганича Жияновнинг хонасига бораётган Валиев у билан йўлакда учрашади.\nВАЛИЕВ: – Менда иккита янгилик бор. Бири яхши, иккинчиси ундан ҳам яхши. Қайсидан бошлай?\nЖИЯНОВ: –Иккаласи ҳам яхши бўлса, хоҳлаганингдан.\nВАЛИЕВ: –Бошлиқ кеча роса пўстагингни қоққан кўринади. Хўш, Шукурованинг иши бўйича бирор янгилик топдингми?\nЖИЯНОВ: – Қўй, шуни эслатма, янгилик менда нима қилсин. Одамни қон қилмай гапирсанг-чи? Жудаям одамни интиқ қилишни яхши кўрасан-да?\nВАЛИЕВ: – Ўзим сени майор қиламан.\nЖИЯНОВ: – Гапирасанми, ёки йўқми?\nВАЛИЕВ: – Менимча, Шукурова 30 ёшда бўлмаган. Бошида айтганимдек, у 50 ёшлар атрофида. Ёш кўринишига сабаб эса, бир неча бор пластик операция қилиб, юзи, қўли, баданининг айрим жойларининг терисини торттирган. Бундан ташқари, фитнес билан ҳам шуғулланиб турган.\nЖИЯНОВ: – Қизиқ, демак Аҳмедов Абдураҳимни четга суриб бўлмайди Хўш, иккинчи янгилик-чи?\nВАЛИЕВ: – Мановини бир қарагин.\n(Валиев Жияновнинг қўлига 3–4 та фотосурат тутқазади. Суратларда Шукурованинг юзи, унинг тиғ тегмаган кўзи, катталаштирилган кўз қорачиғи акс этган бўлади).\nЖИЯНОВ: – Бу нима?\nВАЛИЕВ: – Яхшилаб мана бу суратга қара. (Валиев капитаннинг қўлидан суратларни олиб, кўз қорачиғи катталаштирилган суратни қайта қўлига тутқазади) – Қорачиқда одам тасвирининг акси қотиб қолган. Бу қотил бўлиши мумкин. Агар вақт топиб, бизнинг бўлимга ўтсанг, компьютерда аниқроқ кўрардинг.\nЖИЯНОВ: – Майли, ҳозир юборган сўровномаларимнинг жавобларини кўрай, кейин ўтаман.\n(Жиянов ва Валиев каридордан икки томонга кетади.)\n15 кадр. Ички ишлар бошқармаси биносининг ташқи кўриниши. Капитан Жияновнинг хонаси.\n(Жиянов ахборот бўлимидан олиб кирилган маълумотларни кўздан кечирганча ўзига ўзи гапириб ўтирган бўлади)\nЖИЯНОВ: – Хўш, нима деб ёзишибди, бир кўрайликчи. Раъно Музаффаровна Солиева исмли тарбияланувчи 1960 йилда туғилган ва 1968 йили Самарқанддаги «Меҳрибонлик уйи»га олиб келинган. Бўлиши мумкин эмас. Раънонинг отасини исми ҳам Музаффар бўлган, Шукуров қизлик фамилиясини Солиева деганди. Демак… Содиқ тўғри айтган экан-да. Пластик операция, фитнес… Ҳозироқ Содиқнинг олдига ўтиб, компьютерда қорачиқдаги суратни кўришим керакка ўхшайди.\n16 кадр. Ички ишлар бошқармаси биносининг ташқи кўриниши. Суд медэкспертиза бўлими, Валиевнинг хонаси.\nВАЛИЕВ: – Мана, мен айтган сурат. (У компьютерда суратни катталаштриб кўрсатади).\nЖИЯНОВ (Суратда Аҳмедов Абдураҳимнинг аксини таниб): – Қотил Аҳмедов Абдураҳим, бунга шубҳа йўқ. Шукурованинг биологик ёши 52 да бўлса, ҳаммаси ойдинлашади. Лекин паспорти. Паспортини алмаштирган. Қаллоблик йўли билан. Зудлик билан Аҳмедов Абдураҳимни ҳибсга олиш ҳақида буйруқ тайёрлаш лозим.\n(Жиянов компьютердан нигоҳини олиб, Валиевга қарайди).\nЖИЯНОВ: –Менга қара, қорачиқни текшириш қандай эсингга келиб қолди?\nВАЛИЕВ: – Саргузаштга ишқибозлигимни биласан-ку. Кеча ўғлим Жюл Верннинг «Кип ака-укалар» китобини ўқиётган экан. Ухлаб қолганда варақлаб кўрсам, оптография – қотилнинг сиймоси сўнгги лаҳзаларда қурбоннинг кўзида акс этиши ёзилган экан. Бирдан миямга Раъно Шукурованинг кўзини текшириб кўриш фикри келди. Ахир у сўнгги дамигача қотил билан олишган. Азонда интернетни титиб, ҳақиқатда ҳам оптография мавжудлигини топдим. Х1Х асрда профессор Кюне Гейдельберг лабораториясида қуёнлар ва сичқонлар устидан тажриба ўтказиб, бунга ишонч ҳосил қилган. 1924 йили Германияда содир этилган қотиллик айнан ўлдирилган 8 та одамлардан бирининг кўз қорачиғида муҳрланиб қолган болта кўтарган қотил сурати орқали фош этилган. 1932 йилда Франциядаги даҳшатли қотиллик сирини айнан ўлдирилган қурбоннинг кўз қорачиғидаги қотил сиймоси орқали очишган. Негадир сўнгги йилларда фан-техника ривожланиб, оптографияга эътибор бермай қўйишди.\n(Жиянов «қойил» дегандек дўстига тикилади).\n17 кадр. Ички ишлар бошқармаси биносининг ташқи кўриниши. Капитан Жияновнинг хонаси.\nЖИЯНОВ: — Айтингчи, собиқ хотинингиз Раъно Шукуровани нега ўлдирдингиз, ахир у тинчгина яшаб юрган эди-ку?\nАБДУРАҲИМ АҲМЕДОВ: – Мен уни севардим. Қамоқда ҳам у сабабли ўтирганман. Уни таъминлаш, доимо яхши яшаши учун ҳеч нарсани аямадим. Уни деб жиноятга қўл урдим. Лекин у доим ўзидан ёшларга интиларди. Меҳнат таътилига чиқмасдан олдин ишига қўнғироқ қилиб гаплашгандим, кейин у йўқолиб қолди. Билсам, таътилга чиққан экан. Уйини қидириб топдим. Телефон орқали «Қора юлдуз»да учрашишга келишдик. Келмаса, бирга яшаган пайти тушган суратларимизни эрига кўрсатиб, унинг ҳақиқатда неча ёшдалигини фош қилишимни айтгач, у рози бўлди. Чунки Раъно сирининг фош бўлишидан ўлгудек қўрқарди. Ресторанга кирмай уни ташқарида кутиб турдим. Ёшариб кетибди. Худди илк бор учрашганимиздек. У ўша гўзаллиги билан меники эди. Яна, у гўзаллигига, ҳозирги қиёфасига қамалганимдан сўнг мол-мулкимни сотиб эришди.\n18 кадр. Қоронғи туша бошлаган пайт. Шаҳар парки. Хилват ўриндиқда Абдураҳим Аҳмедов билан Раъно Шукурова ўтиришибди.\nРАЪНО: — Қачон чиқдингиз?\nАБДУРАҲИМ АҲМЕДОВ: – Яқинда. Чиқдиму, сени изладим. Менинг бор топган тутганимга эгалик қилиб, бунинг устига бир бечорани аҳмоқ қилганча эрга ҳам тегиб олибсан. Энди мен темир йўл бўйидаги бир кулбада яшаб юрибман.\nРАЪНО: — Гапни айлантирмай, муддаойингизни айтинг.\nАБДУРАҲИМ АҲМЕДОВ: – Эринг билан ажрашиб, ёнимга қайтишингни хохлайман.\nРАЪНО: — Бунинг иложи йўқ.\nАБДУРАҲИМ АҲМЕДОВ: – Унда илгари тушган суратларимизни эрингга кўрсатиб, бор сирингни фош қиламан. Кўрамиз, ўшанда нима деб сайрар экансан.\nРАЪНО: — Хўш, қанча берсам, мени тинч қўйиб, суратларни менга берасиз?\nАБДУРАҲИМ АҲМЕДОВ: – Нима, сен мени сотиб олмоқчимисан? Пулга манави чиройли ҳуснингни сотиб олишинг мумкин, лекин мени эмас. Бунинг устига жиғимга тегаверсанг, битта устара тортаман, гўзал юзингга кетмайдиган бўлиб чандиқ тушади, тушундингми?\nРАЪНО: — Исқирт, қари чол, мени қўрқитмоқчи бўлаяпсизми? Яна қамоққа қайтиб кетгингиз келиб қолганга ўхшайди.\nАБДУРАҲИМ АҲМЕДОВ: – Ким исқирт, ким қари чол, менми? Аслида сени деб шу аҳволга тушдимку, манжалақи…\n19 кадр. Ички ишлар бошқармаси биносининг ташқи кўриниши. Капитан Жияновнинг хонаси.\nАБДУРАҲИМ АҲМЕДОВ: –Агарда ўшанда мени ҳақорат қилмаган, қаршилик кўрсатмаганда эди… мен уни ўлдирмоқчи эмасдим. Аммо уни деб қамоқда чеккан азобларим. Раънонинг бошқаси билан айш–ишрат қилиб юрганини эслаб ўзимни йўқотиб қўйдим. Шунча йилдан сўнг у яна меники бўлиши керак эди. Аммо у хоҳламади. Шу билан ўзининг тақдирини ўзи белгилади. Мени йўлидан ўзи олиб ташлаганлигини, хоҳласа яна қамоққа тиқишини айтганида, қандай қилиб этигим қўнжидаги пичоқни олганимни билмайман…\n20 кадр. Суд биносининг коридорида Жиянов Ҳусниддин билан гаплашиб турибди.\nҲУСНИДДИН: – Биласизми, Раъно баъзи-баъзида 70-йилларда бўлган воқеаларни эслаб, гапириб қолар, ҳайрон бўлсам телевизорда кўрганлигини айтарди.\nЖИЯНОВ: – Ўзига гумонларингизни айтмаганмидингиз?\nҲУСНИДДИН: – Йўқ, чунки у менга севишни ўргатди… Сизга эса катта раҳмат.\n(Ҳусниддин Жиянов билан хайрлашиб, бинонинг тор йўлагидан тез-тез юриб кетади…)\nАввалгиси: ОНЛАЙН СПОРТ ТЕЛЕКАНАЛЛАРИДА МУАЛЛИФЛИК ҲУҚУҚИ\nНавбатдаги:Ўзбекистонда экология йўналишидаги онлайн журналистиканинг ривожланиши: муаммо ва ечимлар


Александр Лукашенко коронавирусга чалиниб тузалганини маълум қилди\nБеларусь президенти Александр Лукашенко Covid-19 билан касаллангани ва уни «оёқда ўтказганини» маълум қилди. Лукашенко ҳамиша коронавирус мавжудлигига шубҳа билан қараган, барчани «трактор даволаши»ни айтиб ҳазиллашган ва «вирусни ароқ билан заҳарлаш»ни тавсия этганди.\n«Мен овозим учун узр сўрайман. Сўнгги вақтларда жуда кўп гапиришга тўғри келди. Аммо, энг ажабланарлиси, сиз бугун коронавирусни оёқда юриб ўтказган одам билан учрашиб турибсиз», - дея унинг сўзларини келтирган БЕЛТА агентлиги.\n«Шифокорлар кеча шундай хулоса берди. Симптомларсиз», - дея қўшимча қилган Лукашенко.\nБеларуслар президенти пандемия хавфини бўрттирмасликка чақириқлари билан маълум. 9 май куни Минскда Ғалаба паради ўтказилганди - Москва парадни июнга кўчирганди. Лукашенко Россияга ҳам июндаги парадда қатнашиш учун келди.\nШунингдек, футбол бўйича Беларус чемпионати давом эттирилди, бу Европада коронавирус туфайли тўхтатилмаган ягона чемпионат бўлди.\nМамлакатда шу вақтгача умуммиллий карантин жорий этилмади. Минск давлат чегараларини ёпмади - лекин Россия, Польша, Литва, Латвия ва Украина бу давлат билан чегараларини ёпиб олди.\n«Беларуснинг олтин фондига қўшилиш». Лукашенко коронавирус ҳақида нималар деди?\nУ коронавирусга чалингани ҳақида Ички ишлар вазирлиги ички қўшинлари қисмига ташрифи вақтида гапирди.\n«Мен аввал ҳам айтганимдек, аҳолимизнинг 97 фоизи бу касалликни симптомсиз бошдан кечирди. Яхшиямки, мен симптомсизлар гуруҳидаман. Ниҳоят бу касалликни енгиб ўтиб, Беларуснинг олтин фондига қўшилдим», - дея ҳазиллашган беларуслар президенти.\n28 июль кунги маълумотларга кўра, ушбу мамлакатда коронавирусдан зарарланиш билан боғлиқ 67 минг 366 ҳолат қайд этилган - бу Соғлиқни сақлаш вазирлиги маълумоти. Сўнгги бир кунда 115та янги ҳолат қайд этилган (бир кун олдин 119 ҳолат). Пандемия даврида 543 киши коронавирус қурбони бўлган.\n2 июль куни Лукашенко коронавирус устидан муваққат ғалаба ҳақида гапирганди. «Коронавирус инфекцияси сабабли биринчи қаторда шифокорлар турди. Бизнинг соғлиқни сақлаш тизимимиз чидади. Бироқ биз кураш даражасини пасайтирмаймиз, шундай бўлса ҳам бугун айтиш мумкинки, биз ғалаба қозондик. Covid-19 устидан қозонилган ҳал қилувчи ғалабадан кейин бугун ўз иш ўрнида турган шифокорларимиз билан, албатта, алоҳида учрашамиз», деганди ўшанда у.\nУнинг сўзларига кўра, эпидемияга қарши кураш мамлакат бюджетига қарийб 500 миллион беларусь рублига (200 миллион доллардан ортиқ) тушган.\nАпрель ойи ўрталарида беларуслар президенти коронавирусга чалинганлар ўлимига Covid-19 сабаб бўлмаётгани ҳақида гапирганди. «Мамлакатимизда бирор киши коронавирусдан ўлгани йўқ. Бирорта ҳам! Улар хроник касалликлари кўплиги туфайли кўз юмишди. Бу - юрак қон-томир етишмовчилиги, ўткир нафас етишмовчилиги каби касалликлар. Шунингдек, қандли диабет. Яна шундай турли ташхислар ҳам борки, ўқишга қийналаман. Буларнинг устига коронавирус қўшилган», -деганди Лукашенко.\nМарт ойида эса Лукашенко шундай дерди: «Одамлар тракторда ишлашмоқда, ҳеч ким вирусларни ўйлаётгани йўқ. У ерда трактор ҳамма нарсани даволайди! Дала ишлари даволайди!»\n«Қўлингизни тез-тез ювинг. Вақтида нонушта қилинг, тушликни ва кечки овқатни вақтида енг. Мен ичадиган одаммасман, аммо охирги вақтларда ҳазиллашиб айтдимки, ароқ билан нафақат қўлни ювиш керак, балки вирусни заҳарлаш учун ҳам 40-50 грамм ичиш керак. Аммо ишда эмас», дея ҳазиллашганди у 16 март куни ўтказилган йиғилишда.\n14:40 / 10.08.2020\n08:28 / 09.08.2020


Токио-2020: ХХХII ёзги Олимпия ўйинларининг очилиш маросими бошланди\n23 Июль 2021 17:23\nNUR-SULTAN. ҚазАқпарат - Ҳозиргина Япониянинг Токио шаҳрида ХХХИИ ёзги Олимпия ўйинларининг очилиш маросими бошланди, деб хабар беради Kazinform мухбири.\nБу йил мусобақада 33 та спорт тури бўйича 339 та медаллар тўплами мавжуд. Олимпия ўйинларига бейсбол /софтбол, каратэ, серфинг, қояга чиқиш ва скейтборд каби спортнинг бешта тури киритилган.\nДастлабки маълумотларга кўра, мусобақада 206 мамлакатдан 11 мингдан зиёд спортчи иштирок этиши кутилмоқда. Иштирокчиларнинг ярмига яқини аёллар бўлади. Ташкилотчиларнинг таъкидлашича, бу гендер тенглигини англатади.\nУшбу тадбирни ташкил этишга масъул мутахассисларнинг фикрига кўра, Токио кўринишидаги тадбир мамлакатда инновацион олимпиада сифатида эсда қолади.\n97 нафар қозоғистонлик спортчилар 28 спорт тури бўйича куч синашадилар. Қозоғистон Миллий олимпия қўмитаси иштирокчилар рўйхатини аниқлаштириш мақсадида саралаш ва рейтинг мусобақалари натижаларини сарҳисоб қилди.\nҚозоғистон байроғини Токиода Қизилўрда боксчиси Қамшибек Қонқабаев ва спортчи Олга Рипакова олиб чиқишади.\nБу йил Олимпиада ўз тарихида 32-марта ўтказилади. 1896 йилда биринчи марта Грецияда бошланган йирик спорт мусобақаси шундан бери бутун инсоният учун машҳур мусобақага айланди.\nФҚШ жаҳон ҳамжамияти томонидан танловни энг кўп ўтказган давлат сифатида тан олинган. Унда 4 ёз ва 4 қишки Олимпия ўйинлари бўлиб ўтди. Франция 2 ёзги ва 3 та қишки Олимпия оловини ёқди. Ундан кейин Буюк Британия 3 марта (3/0), Германия 3 марта (2/1), Япония, Италия ва Канада 3 марта (1/2) Олимпиада ўтказиш шарафига муяссар бўлган.\nМуаллиф: Адилжан Умбет\nКалит сўзлар: Олимпиада,


«Стокгольм конвенцияси» ратификация қилинди. Бу қандай...\n19.06.2019 12:05 0 1370\nПрезидент админстрацияси ҳузуридаги Ахборот ва оммавий коммуникациялар агентлигида «Турғун органик ифлослантирувчи моддалар ҳақида»ги Стокгольм конвенциясини ратификация қилиш тўғрисида»ги Ўзбекистон Республикаси Қонунининг қабул қилиниши, бу борада олиб борилаётган ишлар юзасидан ОАВ ходимлари учун брифинг ташкил этилди.\nУнда Қонунчилик палатаси депутатлари, экология ва атроф муҳитни муҳофаза қилиш давлат қўмитаси мутасаддилари иштирок этди.\nҚайд этилдики, кейинги йилларда мамлакатимизда экология ва атроф-муҳитни муҳофаза қилиш, аҳоли саломатлиги учун мақбул шароитлар яратиш ва экологик мувозанатни сақлашга йўналтирилган бир қатор тизимли ислоҳотлар олиб борилмоқда.\nЖорий йилнинг 5 май куни «Турғун органик ифлослантирувчи моддалар ҳақида»ги Стокгольм конвенциясини ратификация қилиш тўғрисида»ги Ўзбекистон Республикасининг Қонунининг қабул қилиниши давлатнинг келажак авлод учун атроф табиий муҳитни муҳофаза қилиш, уни борлигича сақлашга қаратилаётган эътиборнинг яққол далилидир.\nҲозирги кунда 182 мамлакат мазкур конвенция иштирокчиси ҳисобланади. Етакчи давлатлардан АҚШ, Италия ва Исроил конвенцияни имзолаган бўлса-да, ратификация қилмаган.\nБугунги кунга келиб «Турғун органик ифлослантирувчи моддалар ҳақида»ги Стокгольм конвенциясини рўйхатини кенгайтиришга йўналтирилган 3та тузатма киритилган. Бу эса назорат қилинадиган ифлослантирирувчи моддаларнинг кўпайишига олиб келади. Бунда ҳар бир тузатма Конвенциянинг бир қисми сифатида, агарда Конвенция томонларининг қўшимча шартлари ва баёнотлари йўқ бўлган тақдирда бажарилиши мажбурий ҳисобланади.\nУшбу Қонун кучга киргандан кейинги икки йил мобайнида турғун органик ифлослантирувчи моддаларни тақиқлаш, чеклаш, шунингдек, экологик ҳавфсиз усулда йўқ қилиш борасида Миллий ҳаракатлар режаси ишлаб чиқиш кўзда тутилган.\nКонвенцияга қўшилиш қўйидаги имкониятларни яратади:\nтурғун органик ифлослантирувчилар билан боғлиқ экологик ҳолатни яхшилаш, аҳоли, атроф-муҳит, ўсимлик ва ҳайвонот учун юзага келиши мумкин бўлган салбий оқибатларни бартараф этиш;\nконвенция доирасида юклатилган мажбуриятларни бажариш учун ривожланаётган ҳамда иқтисодиёти ўтиш даврида бўлган кўмак дорасида турғун органик ифлослантирувчиларни экологик хавфсиз йўқ қилиш бўйича молиявий ресурслар ва технологияларга эга бўлиш;\nЎзбекистон Республикасининг Европа иттифоқи имтиёзлари Бош тизимига қўшилиши ҳисобига миллий маҳсулотларни экспорт қилиш географияси ва ҳажмини кенгайтириш.\nЭътиборлиси шундаки, ушбу конвенцияга қўшилиш юртимиз кимё саноати ва қишлоқ ҳўжалигининг ривожига мутлоқо салбий таъсир кўрсатмайди. Чунки унинг таъсир даражаси Ўзбекистон Республикаси ҳудудида фойдаланмайдиган моддаларга нисбатан татбиқ этилади.\nТадбирда Миллий ҳаракатлар режаси ишлаб чиқиш ва уни амалга ошириш билан боғлиқ саволларга атрофлича жавоб берилди.\nтадбир Стокгольм конвенцияси\nИқтисодиёт 28/11, 11:18\n«Сбербанк-Агробанк онлайн пул ўтказмалар» янги хизмат тури тақдимоти ўтказилди\nЖамият 27/11, 17:32\n«Кўнгил кўзи» лойиҳасидан яна бир хайрли тадбир (фото)


Ўзбекистон Республика товар-хом ашё биржасидаги кимё саноат маҳсулотларининг 2 июнь санасидаги савдо якунлари\n// 02 6 2021 йил Босма кўриниш Юклаб олиш: pdf (50.82 KB)\n“Ўзкимёсаноат” акциядорлик жамияти Ўзбекистон Республика товар-хом ашё биржасидаги ўз савдо майдончаси орқали ташкилот тизимидаги корхоналар томонидан ишлаб чиқарилаётган кимё маҳсулотлари савдосининг 2021 йил 2 июнь санасидаги якуни бўйича маълумотларни тақдим этади.\nЖорий йилнинг 2 июнь куни “Ўзкимёсаноат” АЖ тизимидаги корхоналар томонидан Ўзбекистон Республика товар-хом ашё биржаси очиқ биржа савдолари орқали 7819 тонна 19237,4 млн. сўмлик минерал ўғитлар сотилди. Бир кун олдин бу кўрсаткич юқори бўлган яъни 1 июнь куни 27775,7 млн. сўмлик 11325 тонна минерал ўғитлар сотилган.\nБиржа савдоларига ташкилот тизимидаги корхоналар томонидан ишлаб чиқарилаётган аммиакли селитра, карбамид, сульфат аммоний, аммофос, PS-Агро, калийли ўғитлар, суперфосфат азот-фосфорли ўғит каби маҳсулотлар қўйилди. Савдога қўйилган минерал ўғитлардан аммиакли селитра энг кўп сотилган маҳсулот бўлиб, сотувнинг 65,5 фоизини ташкил этди.\nШунингдек, “Ўзкимёсаноат” АЖ тизимидаги корхоналар томонидан минерал ўғитлардан ташқари бугунги кун саноатида кенг қўлланилаётган ПВХ, каустик сода, формалин, натрий гипохлорид, кальцинацияланган сода, азот кислотаси ва суюқ кислород каби бир қатор кимё маҳсулотларини ишлаб чиқариш йўлга қўйилган. Улар ҳам доимий равишда биржа савдоларига қўйиб борилади. 2 июнь куни жами 2975,7 млн. сўмлик бошқа турдаги кимё маҳсулотлар сотилди. Бир кун олдин бу кўрсаткич юқори бўлган, яъни 1 июнь куни 3754,7 млн. сўмлик бошқа турдаги кимё маҳсулотлари сотилган. Сотувнинг асосий қисмини яъни 59 фоизини кальцинацияланган сода маҳсулоти ташкил этди.


Kutubxona - Rahmat Fayziy. Choʻlga bahor keldi (roman) / Kiril\nSiz shu sahifadasiz: Rahmat Fayziy. Choʻlga bahor keldi (roman) / Kiril\nАсар номи Чўлга баҳор келди (роман)\nЧўлга баҳор келди (роман)\n...Худди ана шунақанги ойдин кеча эди. Ҳозиргидек гўзал эмас, юлдузлар ҳам, ой ҳам ғамгин кўринарди. Қор босган қишлоқ кўчаси одамлар билан тўлган, раис ўзи миниб юрадиган отни етаклаб Нажмиддиннинг олдига олиб келди. Жиловни унга тутқазар экан, алланималар деди. Шунда Раҳим ота ҳам, кампири ҳам беихтиёр йиғлаб юборишди. Тонг ёришай деб қолганда улар стантсияга келдилар, ота ўзи бош бўлиб вагонга чиқди. Нажмиддинни сўнгги дафъа қаттиқ қучоқлаб пешанасидан ўпди-ю, «Ой бориб, омон қайт, ўғлим», деганича ўпкасини тутолмай йиғлаб юборди. Нажмиддин фронтга жўнади...\nРаҳим ота шу ўтирганича хаёл суриб кетди. Ўшандан буён етти йил ўтибди. Ҳозир бўлганида йигирма еттига кирар экан. Ота қирқ бешинчи йил баҳорида қисм командиридан ўғлининг қаҳрамонларча ҳалок бўлгани ҳақида олган хатни эслади-ю, ўзини тутиб ололмади. «Мингдан-минг розиман, ўғлим. Умринг қисқа экан, начора. Зурёд қолдирганингда ҳам майли эди... Илло, ўзингдан яхши от қолдирдинг. Юрт учун, халқ учун жонингни бердинг. Отангнинг юзини ерга қаратмадинг...»\nОй шуъласи уйнинг ўртасига келиб, Муҳиддин ётган ўриннинг ярмини ёритди. Раҳим ота унга тикилди. Бирдан авзойи ўзгариб, кўзлари чақнаб кетди. «Йўқ асло. Биттасидан айрилдим, доғи ҳали юрагимдан кетгани йўқ. Энди бунисини ҳеч қаёққа юбормайман. Бир оёғим ерда бўлса, бир оёғим гўрда. Муҳиддин мени ўз қўли билан кўмиши керак. Тонг отсин, тўғри ижроқўмга, бўлмаса райкомга бориб, Назаровнинг ўзига арз қиламан...»\nОтаси тушмагур-эй, зап ралати одам-да. Лоп этиб ёниши ҳам ҳеч гапмас, поп этиб ўчиши ҳам. Арз қилармишлар. Нима деб арз қиларкинлар? Яна келиб-келиб ўша Назаровга-я. «Ўғлим бебош бўлиб кетди», дейдими? Ё «Мени ташлаб кетаётипти» дейдими? Борди-ю, шунда: «Ҳой, бой бўлгур, куч-ғайратингизни шу ерда кўрсатсангиз ҳам бўлади», деб худонинг зорини қилган хотинининг сўзига кирмай, катта қурилишга жўнаганини Назаров юзига солса-чи. Унда нима бўлади? Жуда юзига солмаганида ҳам: «Қаранг, ўғлингиз отасига ўхшабди-қўйибди-да, а?!»—деб ғалати кулиш қилса-чи? Назаровнинг шунақа одати бор-ку, ахир, шартта гапириб, уялтирмайди-ю, аскияга ўхшатиб, тагли гап қилади-да, кетидан ғалати кулиб қўяди. «Йўқ, нима деса десий, қаттиқ туриб талаб қиламан...»— деди ўзича Раҳим ота. Бу гал у ҳадеганда поп этиб ўча қолмади. Борган сайин алангаланарди. Агар ёнида ўғли ухлаб ётмаганида, аланга ичидан ёнаётган палёнларнинг чарсиллаётгани, ўтнинг гувуллаган нафаси эшитилар, буруқсаган тутуннинг кўзни ёшлатадиган аччиғи сезиларди. Ўғлининг уйқу халоватини бузмайин деб, буларнинг ҳаммасини ичига ютиб ўтирибди ота.\nУзоқ ўтирди. Отага атайин кўрсатмоқчи бўлгандай сандал устидан сайрга чиққан ой бамайлихотир йўл босиб, Муҳиддин ётган ўриннинг ёстиғигача борди. Ойнинг бу сафарини диққат билан кузатиб ўтирган Раҳим ота қараса, ой ҳозир ёстиқдан ўтиб, деворга кўтарилади, кейин уйни қоронғилик босади. Шуни кутиб ўтирмай дедими, ирғиб ўрнидан туриб, ташқарига чиқиб кетди...\nРаён ижроия комитетининг раиси уч кундан бери қишлоқда экан, Раҳим ота ўйлаб-нетиб турмай, тўғри райком партия биносига кириб борди.\nРайком секретарининг қабулхонасида секретар қиздан бошқа ҳеч ким йўқ. Раҳим ота у билан сўрашиб бўлиб, ичкари кирмоқчи эди, қиз тўхтатди, бир оз кутиб туришини айтди. Раҳим ота юмшоқ креслога ўтириб, қўлларини ҳассасининг дастасига устма-уст қўйганича нимадан гап бошлашини ўйлаб кетди. Нимани хаёлига келтирмасин, бари бир ҳаяжон босиб, фикрлари чувалашиб кетарди. Аксига машинканинг чиқиллашини айтинг. Отанинг ҳадди сиғса «қизим, бир нафас тўхтатинг», дер эди. Ишқилиб, биров кириб қолиб, гапи чала қолмасин-да, Раҳим ота шуни ўйлаб ўтирибди.\nҚўнғироқ чалиниб, секретар қиз ичкари кирди. Орадан бир оз ўтгач, қўлида икки варақ қоғоз кўтариб чиқиб, машинка ёнига ўтираётганида, кабинет эшиги очилиб, Назаровнинг ўзи чиқиб қолди.\n— Яшанг-э, Раҳим ота, қани, марҳамат, ичкари кирайлик,— деди-да, Назаров секретар қизга қаради,— отамни куттириб қўйибсиз-да, бир оғиз айтмабсиз ҳам... Колхоздан келадиганлар ҳақида ўша заҳотиёқ мени хабардор қилинг, унутманг...\nСекретар қиз ўнғайсизланиб, бир нима демоқчи бўлди-ю, гапиролмай қолди, улар ичкари кириб кетишганди.\n— Бир кўрай дедим, бир томони...\nРаҳим ота ҳайрон бўлганича, ағрайиб турарди. Кулиб кулаётганга, хафа бўлиб хафа бўлаётганга ўхшамасди. «Нималар деяпти секретар ўзи? Мени мазах қилаётиптими ё... Дуо қиламан дегани нимаси? Тағин кулади-я. Ҳеч шу тагли гапи қолмади-да...»\n— Ҳайрон бўлдингиз-а. Келинг, айтиб берай, саксон учга кирган амакимиз борлар. Шаҳарда турадилар. Шу десангиз, хизматдан қўл бўшаб, вақти-бевақт бориб кўролмайман. Келинингиз, болалар бориб туришади-ку, ўзим камдан-кам йўқлайман. Менинг ўрнимга, амакимнинг ўзлари келиб турадилар. Хижолат бўламан. Узр сўрайман. Хизматни рўкач қиламан. Шундай деяверсам, амаким силтаб ташлайдилар: «Болам, мени сендан гинахонлигим йўқ. Биламан, юртнинг иши бошингдалигини. Омон бўлгин, болам...»—дея менга тасалли берадилар. Шу-шу, ҳар келганларида хижолат чекиб, узр сўраш ўрнига, ҳазиллашадиган бўлдим. Бунга амаким ҳам ўрганиб қолганлар. Гапларим жуда ёқади, оппоқ соқолларини селкиллатиб куладилар, жуда завқ билан куладилар: «Ўзим ҳам қариганда дуоингни олиб қолай деб келаман», дейдилар-да, келинингиз, ўғил-қизларни кулдирадилар.\n— Ўзингизга маълум... катта ўғлимиз Нажмиддин...\n— Ука, мен тушунолмай қолдим-ку. Нима, кексаларнинг ишлашга ҳаққи йўқми,— ота бир оз тезлашди, қонуний ҳақ-ҳуқуқини даъво қилаётгандай дадил гапира бошлади,— ҳали ҳам икки кишининг юкини кўтаришга қодирман... Сиз дам олинг, дейсиз. Билган кишига, ҳозирги замонда меҳнат қилиш — дам олиш деган гап. Мен сизга айтсам, меҳнат оғир эмас, меҳнатнинг зое кетгани оғир. Меҳнат — роҳат дейдилар. Бу гап янги эмас, эски замонлардан бору, аммо ўз қадрини энди топди. Нима учун, ким учун меҳнат қилаётганингни билсанг бундан яхши роҳат борми дунёда!\nНазаров қўлларини орқасига қилиб кабинетнинг у бошидан-бу бошига юрар, Раҳим отанинг гапларини завқланиб эшитарди, ўтган йили раён колхозчиларининг слётида «Ота, сиз ҳам чиқиб сўзланг, звенонинг қандай қилиб юқори ҳосил етиштирганини айтиб беринг», деганида, «Ука, шу ташвишдан мени холироқ қўйинг, ваъз айтишга тил келишмайди», деган эди. Ҳозирги гаплари Назаровни ҳайратда қолдирди. У, ўзича: «Оммага ўргат, ундан ўрган!» — деб такрорлади-да, стол ёнига келиб ўтирди.\nУнинг ҳозирги авзойи бояги хушчақчақ ҳолатига сира ўхшамасди. Қарашлари жиддий, сал қовоғи солинган, диққат-эътибори қариянинг гапларида... Тахмини тўғри чиқди. Отанинг дарди бор. Аммо тўғри йўлга солиб юборилса, дардга шу ернинг ўзидаёқ даво топилади-қолади. Топилганда ҳам отанинг ўзидан топиладиганга ўхшаб турибди.\n— Дарвоқе, жуда катта иш қилинди,— деди ота,— халқ ўз меҳнатидан баҳраманд бўлишга ишонса, бир ниятни кўзласа, ҳамжиҳат бўлиб бир ёқадан бош чиқарса, бундан кучли нарса бўлмайди. Ахир шундай оғир уруш пайтида Фарҳод қурилди-я...\n"http://www.kutubxona.com/wiki/index.php?title=Rahmat_Fayziy._Choʻlga_bahor_keldi_(roman)_/_Kiril&oldid=13683" dan olindi


18:43 / 10.04.2013 | Saidjon | 2307\nМан бир насроний билан ишлиман. Гоҳида у оз дини, мен оз диним ҳақида суҳбатлашиб қоламиза. Улада ҳамма нарса оз фойдалиги учун онсонлаштирилган ва ҳарвақт онсонлаштирвуришади. Ҳар қандо гуноҳ қилсен ҳам, Исо алайҳсисаломга ишонсен бас дийди ишҳонамдиги ишчи. У биза учун келиб кетган ва гуноҳларимизни олиб кетган диб етиқод қилади. Суҳбатимизда бир савол боганди. Агар инсон бошқа бир инсонни жонига, олдираман диб қасд қимаган болиб, лекин уриб ёки туртиб билмасдан олдириб қойса унинг гуноҳи қандо кечирилади. Нима амалла қилинади гуноҳини ювиш учун. Жавобим шу еди, тавба қилиш, бошқа қайтармаслик, доим ибодатда болиш. Шу саволга озим янаям копроқ жавоб изладим, топканларимдан битта болди. . . "бир инсонни жонига ким қаст қилса, унинг оила азоларини розилигини олиб100 туя бириш керак екан". Бу мавзуда бошқа жавоблани топмадим. саволим шундан иборат. 100 та туяга қурби етмаган инсон нима қилиш керак?\n- Туя беришни хун тўлаш ҳам дейилади. Туянинг нархини берса ҳам бўлади. Ўлимга сабаб бўлган киши хунни ўзи тўлай олмаса, қариндошлари тўлайди. Ўлганнинг меросхўрлари кечиб юборишлари, оз миқдордаги хунга рози бўлишлари ҳам мумкин.\nОлиниши керак пулдан закот


Порахўр масъуллар балоси » Ўзбекистон янгиликлари – Zamin.uz\n02 октябрь 2019, 10:51\nОдамлардан бири Зайд ўз идораларида порахўрлик бадалисиз ишлай олмайди ва одамларнинг илтимосларини усиз бажара олмайди.\nБу иш порахўрлар билан масъуллар орасида кенг тарқалиб, гўёки ҳақли даромад манбасига айланиб кетди.\nМасъул эътибор бериб қарайди, агар ушбу муомалани амалга оширса бу унга катта даромад келтиришини билгач ўша молдан ўзи учун улуш бўлиши кераклигини қаттиқ хоҳлайди (тамаъ қилади). Кейин у ўша илтимосномани олади ва молдан улуш олгунича уни ўз олдида бир муддат қолдиради.\nЎзи учун келган товар молларини божхонадан пул тўлаб чиқармоқчи бўлаётган кишининг ҳолати ҳам шунга ўхшайди. У ерда ишловчи масъул унинг товарини молдан бирор нарса (пора) олганидан кейингина ўтказиб беради.\nПорахўрлик қуруқ хашак ичида олов тарқалгани каби (ҳамма соҳада) кенгайиб кетди.\nЭҳтимол порахўр намозхон бўлиши мумкин. Эҳтимол у Аллоҳнинг уйини ҳаж қилаётган ёки молининг закотини бераётган кишилардан бўлиши мумкин. Кейин сиз унга қараб пора бераётгани ёки пора олаётганини кўрасиз!!\n(Илгари) мусулмонларнинг қандай бўлганларига эътибор беринглар. Уларнинг бири ўз идишини кўрса ва уни бошқа бировнинг идиши билан адаштириб қўйганга ўхшаса у Аллоҳдан қўрқиб ўзини назорат қилган ва ўз идишини ҳам ташлаб кетган.\nЎртадаги фарққа эътибор беринглар.\nЗамонлар оша мусулмонларнинг ҳоли қай аҳволга етиб келди. Илгари мусулмонларнинг ҳоли қандай эди.\nБиз ўзимизни имом Аҳмад каби бўла оламиз, деб айта олмаймиз. Лекин бу воқеийлик бизни ислом шариатидан қанчалик узоқлашиб кетганимизни билишимиз учун ёрқин ўлчов бўлиши керак.\nБиз порахўрликни рад этишимиз, муомалада алдамчиликни тарк қилишимиз ва савдо сотиқда ёлғондан чекинишимиз (лозим).\nҲа, шунинг ўзи биз учун етарлидир.\nИмом Бутийнинг “Порахўр масъуллар балосидан покланиш йўлида“\nномли туркум дастуридан Абдуллоҳ Ғуломов таржимаси\nЯнгиликлар » Жамият » Порахўр масъуллар балоси\n08:25 Дунё мутлақ коррупциядан сўнг\n21:30 Пора олаётганида қўлга тушган шахс ИИВ ходимига ҳам пора беришга уринди\n15:33 Бухоро муҳандислик институтининг бир қатор ўқитувчилари порахўрлик устида қўлга олинди


Бемор оила аъзосига қараётган фуқарога меҳнат стажи белгиланди | "Адолат" СДП\nБемор оила аъзосига қараётган фуқарога меҳнат стажи белгиланди\nМаълумки, Ўзбекистон “Адолат” социал-демократик партияси ташаббуси билан ҳар хафтанинг чоршанба куни маҳалла фуқаролари билан очиқ мулоқот куни деб белгиланган.\nХоразм вилоят Кенгаши фаоллари ҳам бу борада фаолликни қўлдан бермаяптилар. Маҳаллаларда бўлиб, аҳолининг яшаш шароити, уларни йиллар бўйи қийнаб келаётган муамммоларини бартараф этиш чораларини излаб топишмоқда. Аниқланган муаммолар жойнинг ўзида ёки депутатлик сўровлар орқали бартараф этилиб, фуқароларнинг дарду-ташвишларига малҳам бўлишмоқда.\nПартиянинг вилоят Кенгаши раиси Тохир Палванов раҳбарлигидаги партия фаоллари Янгиариқ туманидаги “Янгиобод” маҳалласи фуқаролари билан самимий мулоқотлар ташкил этишди. Фаоллар 90 ёшни қаршилаган, кам таъминланган оила - Хусин ота Юсупов хонадонида бўлиб, оила-аъзолари билан дилдан суҳбат қуришди, турмуш шароити билан яқиндан танишишди, совға-саломлар улашишди.\nСуҳбат давомида Хусин ота Юсупов ва унинг турмуш ўртоғи Пошшажон она Майлиевалар соғлигидан шикоят қилиб, даволаниш учун моддий томондан қийинчиликлар бўлаётганини баён этишди. Вилоят Кенгаши раиси Тохир Палвановнинг саъй-ҳаракатлари билан қисқа муддат ичида отахон ва онахон Урганч шаҳар шифохонасига ётқизилди ва бепул тиббий, иқтисодий ва ижтимоий ёрдам берилди.\nПошшажон она Майлиева:\n-Кўпдан бери соғлигимдан шикоят қилиб юрардим. Даволаниш учун моддий қийинчиликлар тўсиқ бўларди. Депутат Тохир Палвановнинг ёрдами билан дардларимдан халос бўлдим. Инсон қадри улуғланган юртимиз омон бўлсин. Кексаларнинг холидан хабар олиб, оғиримизни енгил қилаётган давлатимизга раҳмат.\nМулоқотлар чоғида фаоллар шу маҳалладаги 1968 йилда туғилган, туғма 1-гуруҳ ногирони Отабой Пирматовнинг ҳолидан хабар олишди. Оила боши Бобур Пирматов 2013 йилдан буён ногирон амакисига қараётгани боис, ишлашга шароити бўлмаётгани, уни даволатиш учун моддий томондан қийинчиликлар туғилаётгани тўғрисида гапирди. Т.Палванов бу муаммони ўрганиш мақсадида жойнинг ўзида Янгиариқ туман Пенсия жамғармасига хабар берди. Б.Пирматовга беморга қараётган даври учун меҳнат стажи белгиланадиган бўлди.\nМухтасар айтганда, бу каби хайрли ишлардан кўплаб мисоллар билан кўрсатиш мумкин. Партиямиз фаоллари доим одамлар орасида бўлиб, юртдошларимизнинг турмушидан рози бўлиб яшашларида муносиб ҳисса қўшишмоқда.


Аноним сервис фойдаланувчиларининг 6.7 млн пароллари оммалаштириб юборилди » Скачать музыку бесплатно новинки музыки 2016-2017\nКомментариев: 0 Просмотров: 735 Дата: 12-05-2015, 19:00 W0rm ники остида машҳур россиялик хакер Спрашивай.ру аноним сервисининг базасига кириб, унинг фойдаланувчиларига тегишли 6.7 млн фойдаланувчининг паролларини ўғирлашга муваффақ бўлди. Бу маълумотлар интернетга очиқ жойлаштирилган, деб ёзади Kun.uz.Барча маълумотлар жойлашган электрон база файл алмашиш сервисларидан бирига жойлаштирилган. Бир қанча одамлар аллақачон уларни кўчириб олган.Маълум бўлишича, жами 6.72 млн пароллар жами 178 матнли файлга сиғдирилган. Уларнинг ҳар бири электрон почта, фойдаланувчининг исми ва пароли, IP манзили ҳақидаги маълумотлардан иборат. Айрим ҳолатларда маълумотлар янада тўлиқроқ. Мутахассисларнинг фикрича, Спрашивай.ру сервиси ушбу маълумотларни жиддий тарзда ҳимояламаган, шу боис у осонликча хакерлар қўлига тушган.


Тезкор замон билан ҳамнафас\nГлавная "ISTE'MOLCHI" Тезкор замон билан ҳамнафас\nҒайрат МАЖИД, шоир\nЗамон жуда шиддат билан ривожланиб бораётир. Барчасини бугуннинг ўзидаёқ ўрганишинг, ўзлаштиришинг керак. Йўқса, ортда қоласан. Келажакнинг самараси фақат билимда, тафаккурда, ва ана шуларнинг ҳаммасини ўзида жамлаган тезкорликдадир. Шу нуқтаи назардан айтиш мумкинки, ҳозирда истеъмолчиларнинг ҳам талаб-истаклари борган сари ошиб бормоқда. Ишбилармонлар эса юқори сифатли маҳсулотлар ишлаб чиқариб, истеъмолчи кўнглига маъқул неъматларни ҳозирлаш илинжида. “Истеъмолчи” газетаси ҳар икки томоннинг манфаатлари, орзу-мақсадлари, келажак режаларини тарғиб этади. Шу маънода мен ушбу таҳририят ходимларини ва унинг ўқувчиларини янги – 2018 йил билан чин дилдан муборакбод этаман. Ўтган бир йил давомида мамлакатда барча соҳада улкан юксалишлар йили бўлди. Буни барчамиз кўриб, билиб турибмиз. Қайсидир маънода шу ўсишларга ўз вазифамиз доирасида хизмат ҳам қилдик.\nЎймайманки, келаётган йилда бундан ҳам катта ютуқларга албатта эришамиз. Президентимиз “Яхши ҳаётни бугундан бошлашимиз керак”, деган мазмундаги сўзларни кўп айтади. Янги йил фақат яхши кунлардан, улуғ мақсадларни амалга оширишдан, катта-катта натижаларга эришишдан иборат бўлади, деб умид қиламан. Мен яна бир карра “Истеъмолчи” газетаси жамоаси ва муштарийларини янги йил билан қутлайман, уларга соғлиқ, ишларида зафар тилайман!


Вақтинча молиявий ёрдам берилганда қандай солиқ оқибатлари келиб чиқади? Солиқлари қандай ҳисобланади ва уни қайси томон тўлайди?\n1. Вақтинча молиявий ёрдамни олган томон солиқни (солиқ тизимидан келиб чиққан ҳолда) МБ қайта молиялаштириш ставкасидан келиб чиқиб аниқланадиган даромаддан тўлайди (СК 132, 135, 355-моддалари). Агар шартномада пул маблағларидан фойдаланганлик учун фоизлар тўлови назарда тутилмаган бўлса, унда даромад қайта молиялаштириш ставкасидан келиб чиқиб аниқланади. Бугунги кунда қайта молиялаштириш ставкаси 9%ни ташкил этади.\nДаромадни аниқлашнинг ушбу тартиби фоизли қайтарилувчи моддий ёрдамга нисбатан ҳам тадбиқ этилади, агарда шартномада белгиланган фоиз ставкаси МБнинг моддий ёрдамни олиш кунига белгиланган қайта молиялаштириш ставкасидан кам миқдорда белгиланган бўлса (СК 135-моддаси).\n2. Вақтинчалик молиявий ёрдамдан фойдаланганда олинган даромад суммаси умумбелгиланган солиқ тўловчиларида даромад солиғини ҳисоблашда жами даромадга киритилади, ЯСТ тўловчиларида эса ялпи тушумга киритилади. Солиқни вақтинчалик молиявий ёрдамни олган томон тўлайди.\nМасалан, сизнинг корхонангиз ЯСТ тўловчиси, 1000 минг сўм миқдорида 1 йил муддатга молиявий ёрдам олди. Асосий фаолият бўйича ЯСТ ставкаси 5% га тенг. Шартномада пул маблағларидан фойдаланганлик учун фоизлар тўлови белгиланмаган. Пул маблағларидан фойдаланганликдан олинган даромадни аниқлаймиз: 90 минг сўм (1 000 000 х 9%). Даромад суммаси (90 минг сўм) корхонанинг бошқа даромадларига киритилиб, ЯСТнинг асосий фаолият учун белгиланган ставкаси бўйича солиққа тортилади.\nЯСТ суммаси 4,5 минг сўмни (90 минг сўм х 5%) ташкил этади.\nТашкилотимизнинг асосий фаолияти кийим-кечак ишлаб чиқариш бўлиб, солиқ солиш тизимининг соддалаштирилган тартибида. Ташкилотимиз фаолияти давомида бир неча марта бошқа ташкилотлардан фоизсиз вақтинчалик (қайтариш шарти билан) моддий ёрдам олди ва бошқа ташкилотларга фоизсиз вақтинчалик (қайтариш шарти билан) моддий ёрдам сифатида қарз берди, худди шундай ташкилотимиз ўз ходимларига ҳам мунтазам, тез-тез ходим аризасига кўра вақтинчалик, ойлик иш ҳақидан ушлаб қолиш шарти билан молиявий ёрдам бериб туради.... Далее\nЖамиятнинг иқтисодий аҳволи оғир бўлганлиги ҳамда уни юритиш қийинлашган вақтда бошқа бир корхонадан илтимос қилиб вақтинчалик молиявий ёрдам олинса, 2017 йилдаги солиқ қонунчилигига асосан марказий банкнинг қайта молиялаштириш ставкасидан кам бўлмаган миқдорда солиққа тортилиши кўрсатилган.... Далее\nМЧЖга қайтариш шарти билан молиявий ёрдам олинган. 2966 сонли Қарор билан қайта молиялаштириш ставкасидан кам бўлмаган фоиз ҳисобланишини зарурлигини айтишди. ... Далее\nКорхона МЧЖ ва ЯСТ тўловчисидир. Раҳбар ҳамда таъсисчи битта одам. Рахбар, корхонанинг молиявий ҳолатини тиклаш учун молиявий ёрдам пули 10 000 000 сўм корхонанинг ҳисоб рақамига туширди (фоизсиз, қайтариб бериш шарти билан). Молиявий ёрдам пули муддати 30 ноябрдан 31 январга қадар деб белгиланди.... Далее


Ажралишга сабаб бўладиган хунук одатлар – DNK.UZ\nAsosiy Фойдали маслаҳатлар Ажралишга сабаб бўладиган хунук одатлар\nАжралишга сабаб: Уни ёмонламанг\nЖуфтингизнинг хатосини юзига солманг\nМуаммоларни биргаликда ҳал этинг\nБир хил қиёфага киринг\nСўзсиз, сукунат билан жазоланг\nҲамма нарсани ўз ҳолига ташлаб қўйманг\nБугунги ишни эртага қолдирманг\nБу муаммо билан америкалик психолог, “Эмоционал интеллект” номли китобнинг муаллифи Дениел Гоулман шуғулланиб, тадқиқот ишларини олиб борди. У минглаб жуфтликлар билан шуғулланиб, уларнинг суҳбатини видеога олди, ёзувларни таҳлил қилди ва бир неча йиллар мобайнида жуфтликларнинг муносабатларини кузатди. Натижада психолог жуфтлардан бири қуйидаги одатларга эга бўлса, юз фоиз ажрашиб кетишига амин бўлди.— доимо жуфтини танқид қилса;\nжуфтини ҳурмат қилмаса, уни доимо камситса;\nдоимо ўзини ҳимоя қилса;\nжуфти билан кам мулоқотда бўлса, биргаликда режалар тузмаса, қарорлар қабул қилмаса.\nДугонангиз эри билан урушиб қолгани ҳақида гапиряпти, сиз уни тинчлантириш учун ҳамма нарсага тайёрсиз, аммо ўзингизнинг муносабатларингизга путур етказадиган «агар сен эримнинг феълини билганингда эди… Сени муаммоларинг меникини олдида ҳолва…» деб гап бошлашдан ўзингизни тийинг.\nБу гаплар билан дугонангизнинг муаммосини ҳал қилиб бера олмасангизда, эрингиз орқасидан гапирганингизни эшитмасада, салбий фикрлар миянгизга ўрнашиб қолиб, ўз кучини кўрсатади.\nЖуфтингизнинг ҳар бир ҳатти-ҳаракатидан хато топиб, унинг юзига солаверманг. Биринчидан, эрингиз ўзини доимо айбдор ҳисоблайдиган бўлиб қолади, иккинчидан, орадан кўп вақт ўтмай, муносабатларингизда негатив ҳолатлар пайдо бўла бошлайди. Натижада, «ҳаммасига у айбдор» деган фикр миянгизга ўрнашиб қолади.\nЖуфтингиз билан бир-бирингизни «менинг ярмим» деб атай бошлайсиз. Эрингизнинг ўй-хаёлларини, орзу-истакларини сўзсиз тушунасиз, ўз навбатида у ҳам худди шундай ҳолатни бошдан кечиради. Буни «у мени севгани учун шундай» деб изоҳлайсиз, унда кутилмаган янгиликка тайёр туринг: ҳатто бир-бирини телбаларча севадиган жуфтликлар ҳам бир-биридан фарқ қилар экан. Агар жуфтлик йиллар давомида бир-бирига ўхшаб кетадиган бўлса, уларнинг муносабатлари узоққа чўзилмай, ажралишга сабаб бўлиб, таназзулга юз тутар экан.\nЖуфтингиз билан орангизда жанжал чиқадиган бўлса, барча ўй-фикрларингизни, ўпка-гиналарингизни овоз чиқариб, санаш шарт эмас. Агар можаро гапирмай хафа бўлиб юриш, «Келинг, бундай қиламиз…» деган конструктив хулоса билан якунланадиган бўлса муносабатлар боши берк кўчага кириб қолади. Бундай ҳолатда сиз ўзингизни жазолаган бўласиз, жуфтингиз билан битта уйда яшаб, битта тўшакда ёнма-ён ётиб, кундан-кунга узоқлашиб борасиз.\nБир-бирингизга нисбатан бўлган талаб-истаклар муҳокамасини кейинга қолдирманг, муаммони жойида ҳал қилишга ҳаракат қилинг. Ишингиз ёниб ётган бўлсада, уйга бориб, таппа ташлаб ухлашни орзу қилаётган бўлсангиз ҳам, барча муаммоларни уйга кўтариб бормай, ишхонага ташлаб келишга ҳаракат қилинг. Уларни уйга кўтариб бораверсангиз, муаммоларнинг ҳажми ошиб, бир кун портлаш билан якунланиши мумкин.\nЎқинг: Эркак ва аёл ўртасидаги нозик муомала тўғрисида мутахассис маслаҳати


Адвокатлар лицензиядан маҳрум қилинди\nТурғунбек Андижонлик уч адвокатнинг адвокатлик фаолияти билан шуғулланиш ҳуқуқини берувчи лицензияси бекор қилинди. Суд мажлисини гўёки ўзбошимчалик билан тарк этгани учун уларга шундай жазо қўлланилди.\nАндижон шаҳри ҳуқуқий маслаҳатхонаси адовокатлари Равшан Ҳажимов, Темур Ҳакимов ва Дурдона Дадабоева 2004 йил 28 декабрда вилоят жиноят ишлари судида Жиноят кодексининг тўрт моддаси бўйича айбланаётган Турсунбой Зокировнинг иши кўрилаётган вақтда оммавий равишда суд залидан чиқиб кетган эди.\nШу ўринда Т.Зокиров ишига қисқача аниқлик киритиш лозим. Т.Зокировнинг сўзларига қараганда, ўтган йилнинг 22 мартида Қирғизистон билан чегарадаги “Дўстлик” постида бир гуруҳ шахслар тўрт яшик РГД-5 жанговар гранаталарини сотаётганига у қўққисдан гувоҳ бўлиб қолган. У далил бўлиши учун гранаталардан бирини олиб қўйган ва уйига яширган. Шундай кейин унинг уйи ҳуқуқ-тартибот ходимлари томонидан тинтув қилинган. Улар гранатани топа олмай, гўёки героин моддаси топилди, деган айб билан ишни Булоқбоши тумани судига оширган. Т.Зокиров судда гранатанинг қаерга яширилганини айтгач, суд вилоят жиноят ишлари судига кўчирилган. Суд уни героин сақлашда айблаб, 8 йилга қамаган.\nАдвокатлар айнан шу суддан чиқиб кетган эди. Адвокат Р.Ҳажимовнинг таъкидлашича, ҳимоячилар суд залини ташлаб чиқишдан аввал судьяга йўл қўйилаётган бир неча ҳуқуқбузарликдан ҳақида ёзма ва оғзаки мурожаат қилган. Лекин бу мурожаатлар асоссиз равишда доимо инобатсиз қолдирилган.\n“Хусусан, судга топширилган тергов ҳужжатларидаги чалкашликлар, қонунбузарликлар туфайли судья Бахтиёр Низомовдан ишни қайта терговга жўнатишни сўраганмиз. Лекин у бизнинг қонуний талабларни инкор қилди. Шундан кейин биз қонуний тарзда ариза бериб, зални тарк этдик”, - деди Р.Ҳажимов.\nР.Ҳажимовнинг лицензияси масаласи аппеляция комиссияси томонидан кўрилаётган пайтда унинг ўзи суд жараёнида иштирок этаётган эди. Судья ундан судда бўлишни талаб қилиб, комиссияга боришига рухсат бермаган.\nАдвокат Д.Дадабоеванинг айтишича, аппеляция комиссиясида у ҳимоячилар нега суд залидан чиқиб кетганини асослаб берган. Комиссиянинг 9 аъзосидан уч нафари адвокат бўлган. Фақат уларгина ўз касбдошларини қўллаб-қувватлаган.


Cана : 15-02-2018 / Жиззах янгиликлари, Маданият / кўрилди: 450\nҲамид Олимжон ва Зулфия номидаги она тили ва адабиёт фанини чуқурлаштириб ўқитишга ихтисослашган мактаб интернатида буюк мутафаккир Захириддин Муҳаммад Бобур таваллудининг 535 йиллиги муносабати билан тадбир ташкил этилди.\nУни мактаб интернат директори С.Расулов очиб берди. Тадбирда Ўзбекистон Ёзувчилар Уюшмаси вилоят бўлими раҳбари М.Абдураҳмонова, Маънавият ва маърифат маркази вилоят бўлими раҳбари Ш.Туратов иштирок этишди.\nТадбир давомида ўқувчи ёшлар Мирзо Бобур ҳаёти ва ижоди тўғрисида бадиий чиқишларни намойиш этишди. Бобур ижодига бағишланган видеоролик намойиш этилди, унинг ижоди акс этган куй ва қўшиқлар янгради.\nЎқувчи ёшлар шунингдек, Бобур ижодига бағишланган шеърларни айтиб беришди. Кўтаринки савияда ўтказилган тадбир сўнггида фаол қатнашган ўқувчилар меҳмонлар ва ташкилотчиларнинг диплом ва эсдалик совғалари билан тақдирланди.


Фуқаролик кодексига эр-хотин васиятномаси ва меросга оид қоидалар киритилади\nПрезидентнинг тегишли ҳужжати билан Ўзбекистон Республикасининг фуқаролик қонунчилигини такомиллаштириш концепцияси тасдиқланди.\nАдлия вазирлигига оид Huquqiy axborot Telegram каналида хабар қилинишича, концепция доирасида фуқаролик қонунчилиги унификация қилинади ва тизимлаштирилади.\n- Фуқаролик кодексига эр-хотиннинг биргаликдаги васиятномаси ва мерос шартномасига оид қоидалар киритилади;\n- Ерга нисбатан хусусий мулк ҳуқуқини ҳимоя қилиш механизмлари жорий этилади;\n- Фуқаролик-ҳуқуқий муносабатларда ахборот-коммуникация технологияларини қўллашнинг ҳуқуқий асослари шакллантирилади;\n- Крипто-активлар айланмаси ривожлантирилади, шахси кўрсатилмаган маълумотларнинг сезиларли массивларини (“big data”) йиғиш ва қайта ишлаш тартибга солинади.\nАйтилишича, Адлия вазири бошчилигида идоралараро комиссия тасдиқланган ва унга 2020 йил 1 апрелгача Фуқаролик кодексининг янги таҳририни ишлаб чиқиш вазифаси юкланган.


Фаровонлик иқтисодиёти тадқиқотчиси\nС начала работы biznes-daily.uz 7 722 409\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Фаровонлик иқтисодиёти тадқиқотчиси\nАмерикалик иқтисодчи Кеннет Жозеф Эрроу 1921 йил 23 августда Нью-Йоркда Гарри ва Лилиан Эрроулар оиласида дунёга келади. УНью-Йорк-Сити коллежида таҳсил олди ва бу даргоҳни ижтимоий фанлар йўналиши бўйича математиканинг умумий масалаларига ихтисослашган ҳолда битирди. Кейинчалик Эрроу “ушбу эркин таълим муассасасининг мавжудлиги ва ота-онасининг молиявий қурбонликлари” туфайли аъло даражадаги маълумотга эга бўлганини кўп маротаба эслайди ва улардан ғоят миннатдор эканини айтади.\nЭрроу 1940 йилда Колумбия университетига ўқишга киради ва математика соҳасини чуқур ўрганишга киришади. Бир йил ўтар-ўтмас у магистр даражасини эгаллайди.\nСтатистика ва математик иқтисодиёт мутахассиси ҳисобланган Гарольд Хоутлинг ёш олим ҳаётида катта бурилиш ясайди. Айнан унинг маслаҳатига кириб, Эрроу иқтисодиёт фанига қизиқиш билан қарайди ва ўрганади.\nИккинчи жаҳон уруши ўша давр одамларининг ҳаётини бутунлай ўзгартириб юборади. Эрроу ҳам университетдаги ўқишини тўхтатишга мажбур бўлади ва 1942–1946 йиллар мобайнида АҚШ ҳарбий ҳаво кучлари зобити бўлиб хизмат қилади ва капитан ҳарбий унвонида истеъфога чиқади.\nУруш тугагач, 1946 йилда Эрроу Колумбия университетида ўқишни давом эттиришни лозим топади ва ушбу олийгоҳда 1949 йилгача таҳсил олади. Тиниб-тинчимас олим параллель равишда Чикаго университетида иқтисодий тадқиқотлар билан шуғулланувчи Коулс комиссиясида кичик илмий тадқиқотчи ва профессор ассистенти сифатида фаолият юритади. Бу ерда ва кўп йиллар мобайнида “Рэнд корпорэйшн”да Тьяллинг Купманс ҳамда бир қанча иқтисодчи олимлар билан ҳамкорликда ишлаб туриб, Эрроу ўзи қизиқадиган йўналиш – мувозанатнинг умумий назарияси, математик дастурлаш ва фаровонлик иқтисодиёти бўйича тадқиқотларини давом эттиради.\n1949 йилдан бошлаб Эрроу Стэнфорд университетида иқтисодиёт профессори ассистенти бўлиб ишлайди ва кейинчалик иқтисодиёт, статистика ва операцион тадқиқотлар профессори даражасини олади. Бу илм даргоҳида Эрроу 1968 йилгача фаолият юритади, сўнг эса Гарвард университетида ўқитувчилик қила бошлайди. 1974 йилдан 1979 йилгача Гарварддаги Жеймс Брайан Конант университетида дарс беради. 1980 йилдан у Стэнфордда иқтисодиёт ва операцион тадқиқотлар профессори сифатида фаолият олиб боради.\nЭрроунинг докторлик диссертацияси 1951 йилда “Ижтимоий танлов ва шахсий қадриятлар” (“Social Choice and Individual Values”) номи билан чоп этилади. Ушбу илмий ишда Эрроу Пол Самуэльсон ва Гарвард иқтисодчиси Абрам Бергсоннинг иқтисодий асарларига таянади.\nЭроунинг “имконсизлик теоремаси” XVIII асрда яшаган машҳур француз математиги шарафига “Кондорсе парадокси” деб аталади. Ушбу парадокс кўпчилик танловини изоҳлайди, яъни демократик жамиятларда ва кичик гуруҳларда кенг қўлланиладиган ижтимоий танлов усулини ўзида акс эттиради. Унинг диссертацияси иқтисодчи, файласуфлар ва сиёсатчи олимларда катта қизиқиш уйғотади. Камдан-кам илмий ишлар бу қадар кўп шарҳлар ёзилишига сабаб бўлган.\nЎтган асрнинг 50-йиллари бошида Эрроу иқтисодиёт назариясининг бошқа йўналишлари устида ҳам илмий тадқиқотлар олиб боради ва уларнинг ривожига катта ҳисса қўшади. Унинг “Фаровонликнинг классик иқтисодиёти таянч теоремаларининг кенгайиши” (“An Extension of the Basic Theorems of Classical Welfare Economics”, 1951) асари рақобат бозорида мувозанатнинг Парето бўйича самарадорлигини ҳамда барча Парето-самарадор (Итальян иқтисодчиси Вильфредо Парето таклиф этган иқтисодий самарадорлик формуласи.Захиралар чекланган вазиятда жамиятнинг энг юқори фаровонлиги шартларини ўрганган Парето ҳеч ким ўз турмушини бошқанинг турмушини ёмонлаштирмасдан яхшилай олмайдиган иқтисодий ҳолатда фаровонлик энг юқори бўлади, деган хулосага келган эди) тақсимланиш бозор кучи орқали амалга оширилиши мумкинлигини кўрсатади. Эрроунинг таҳлиллари орқали ислоҳотлар натижасида содир бўладиган мураккабликларнинг сабаблари ойдинлашади. Масалан, унинг фикрича, фойдани қайта тақсимлашга ҳаракат қилаётганда ҳукумат бозор механизмлари фаолиятига тўғридан-тўғри аралашмаслиги керак (масалан, нарх-навони назорат қилиш орқали). Бунда бошқа (умумий тусдаги солиқлар, трансфертлар) воситаларни қўллаш мақсадга мувофиқдир. Аниқроғи, бозор кучларининг эркин ҳаракатланиши учун имконият яратиб бериш лозим. Эрроу бу йўналишдаги тадқиқотларни уч йилдан сўнг давом эттиради.\nКеннет Эрроунинг тадқиқот доираси ниҳоятда кенг, унинг асарларида бошқариш назарияси, илмий техника тараққиётига доир иқтисодиётни ва, айниқса, математик иқтисодиёт масалаларини кўпроқ таҳлил этилади. У иқтисодиётнинг абстракт кўп бозорли моделида рақобат мувозанатининг мавжудлигини исботловчи машҳур далилни Жерард Дебре билан бирга ишлаб чиқади. Уларнинг илмий тадқиқоти мувозанатнинг умумий назариясидаги бўшлиқни тўлдирибгина қолмай, иқтисодий таҳлилга умумлашган назария ва топологияни киритган биринчи илмий иш ҳам ҳисобланади. Эрроу-Дебре деб ном олган ушбу умумий иқтисодий мувозанат модели илмий жамоатчиликка кенг ёйилди. Бу моделда янги техник усуллар асосида бозор тизимининг ҳаётийлиги ва самарадорлиги муаммоларига жавоб берилади.\nЭрроунинг бошқа илмий тадқиқотлари бозор моделлари барқарорлиги таҳлилига, математик дастурлаш, оптимал захиралар ва статистик ечимлар назарияларига катта ҳисса қўшди.\nУмумий мувозанат муаммолари устида ўз ишини давом эттириб, Эрроу қўлга киритган натижаларни инглиз иқтисодчиси Фрэнк Ҳан билан ҳамкорликда ёзилган “Умумий рақобат таҳлиллари” (“General Comretiti ve Analysis”) илмий ишида баён қилади.\nБу давр оралиғида ёзилган асарларининг аксарият қисми иқтисодий ўсиш ва тақсимлаш, ноаниқлик иқтисодиёти ва сиёсий муаммоларга бағишланади. Масалан, 1961 йилда ёзилган “Капитални меҳнат билан алмаштириш ва иқтисодий самарадорлик” (“Capital-Labor Substitution and Economic Efficiency”) асарида Жон Ҳикс томонидан киритилган меҳнат ва капиталнинг “субституция эластиклиги” мезонининг ўлчаниши кўрсатилади.\n“Амалиёт орқали ўрганишнинг иқтисодий мазмуни” (“The Economic Implication of Learning by Doing”, 1962) деб номланган илмий ишида Эрроу маҳсулотнинг умумий ишлаб чиқарилишининг ўсиши натижасида ишлаб чиқариш самарадорлиги ортади, чунки бунда ишчи кучининг тажрибаси ҳам ортади, деган фикрни илгари суради. Бу мавзуга бағишланган мақоласида у бозор иқтисодиёти шароитида тадқиқотлар ва илмий изланишларга сармоялар кам киритилишини, бунинг сабаби мазкур соҳага киритилаётган янгиликларнинг кўпчилиги нотижорат аҳамиятга эга эканлигида, деб исботлайди.\nКеннет Эрроунинг Ерьо Йонассен хотирасига бағишлаб ёзган “Таваккал ечимларни қабул қилиш теорияси бўйича очерклар” (“Essays on the Theory of Risk Bearing”, 1963) асари ҳали-ҳануз ноаниқлик иқтисодиётига киришлардан энг яхшиси деб тан олинади. Олимнинг ушбу илмий иши бозор механизмининг имкониятлари ва чекланганлиги ҳақидаги тушунчаларимизни сезиларли даражада кенгайтиради.\nДавлат инвестициялари учун тегишли мезонлар тўғрисида “Давлат инвестициялари, даромад меъёри ва оптимал солиқ сиёсати” (“Public Investment, the Rate of Return, and Optimal Fiscal Policy”, 1970) китобида баён қилинади. Бу асар Мордекаи Курц билан ҳамкорликда ёзилган.\nКеннет Эрроу эътиборини иқтисодиётнинг турли йўналишларига қаратади. Мисол учун, у иқтисодий ривожланиш ва урбанизация инқирози, бошқарув фани муаммолари, дискриминация иқтисодиёти каби мавзуларда кўплаб тадқиқотлар олиб боради.\n1972 йилда Кеннет Жозеф Эрроу ва Жон Ҳикс иқтисодиёт йўналиши бўйича Нобель мукофотига лойиқ топилдилар. Улар “умумий иқтисодий эквилибризм (мувозанат) ва фаровонлик назариясига қўшган ҳиссаси учун” ушбу юксак унвонга сазовор бўлдилар.\nЭрроу ўз тадқиқотларини техник услубда баён қилади, бу эса ҳаттоки иқтисодчиларнинг тушуниши учун қийинчилик туғдиради. Иқтисодчилардан кўпчилиги, жумладан, Саймон Кузнец, Василий Леонтьев ва Гуннар Мюрдаль очиқчасига Кеннет Эрроу, Дебре, Сэмюэлсон ва бошқа иқтисодчи-назариётчиларнинг илмий ишларига хос бўлган мураккаб баён услубини танқид қилишади. Шунга қарамай, Эрроу доимо ўз ишида асосий эътиборни иқтисодий масалалар ва зарурий ижтимоий муаммолар ечимига қаратиб келган. У ижтимоий ва сиёсий ҳаётга доир масалаларга чуқур назарий ёндашиш қобилиятига эга эди.\nОлимнинг сўзларига кўра, Эрроунинг рақобат мувозанати жараёнларини моделлаштиришга қизиқишини олий математикага ихлосмандлиги билан изоҳлаш нотўғридир. Унинг асосий мақсади – товар ва хизматларнинг таклифи билан талаби ўртасидаги мувозанатнинг пайдо бўлишини тушуниб етиш.\nЭрроунинг таъкидлашича, “ушбу мувозанат тажрибаси шу даражада кенг тарқалганки, мутахассис бўлмаганлар учун бу ҳеч қандай безовталик туғдирмайди... Ажабланарлиси шундаки, улар бу мустаҳкам тизимни тасаввур ҳам қилмайдилар ва меъёрий шароитлардан чекинганда ҳам унга ишонч билдиришмайди”.\nҲикснинг индивидуал кутилмаларга асосланган назарий концепцияси Эрроу ва Фрэнк Ҳан тадқиқотларида давом эттирилди ва такомиллаштирилди, кейинчалик адаптив ва рационал кутилмалар (Р.Лукас) назариялари ҳам яратилди. Р.Лукаснинг рационал кутилмалар назарияси 1995 йилга Нобель мукофоти билан тақдирланди.\n1951 йилда Эрроу докторлик даражасини олди. У бир қанча чет эл университетлари фахрий аъзоси, АҚШ Миллий фанлар академияси, Эконометрика жамияти ва бошқа ташкилотларнинг аъзоси ҳамдир.\nЭрроу 1947 йилда Селма Швейцарга уйланади. Улар икки фарзандни тарбиялаб, вояга етказишди.\nБуюк иқтисодчи олим 2017 йил 22 февралда 95 ёшида Калифорнияда вафот этди. Унинг иқтисодиёт назариясига қўшган юксак ҳиссасини дунё иқтисодчилари ҳалигача эътироф этиб келади. Кеннет Эрроу иқтисодиётни оммалаштирган нуфузли олимлардан бири деб тан олинади.


Пойтахтимизда қизлар ва уй бекалари ўртасида мусобақа бўлиб ўтди (фото)\n26 ноябрь, 2016, 09:35 1830\nПойтахтимизда "Гимнастика барча учун" шиори остида мусобақа бўлиб ўтди.\nТошкент шаҳар маданият ва спорт ишлари бош бошқармаси қошидаги яккакураш турлари бўйича болалар ва ўсмирлар спорт мактабида “Гимнастика барча учун” шиори остида қизлар ва уй бекалари ўртасида мусобақа ўтказилди.\nЎзбекистон Республикаси Хотин-қизлар қўмитаси, Маданият ва спорт ишлари вазирлиги, Гимнастика федерацияси, Болалар спортини ривожлантириш жамғармаси ва бошқа ташкилотлар ҳамкорлигида ташкил этилган мусобақада Тошкент шаҳри ва вилоятидан 350 га яқин иштирокчи ғолиблик учун баҳс олиб борди.\nМусобақа иштирокчилари орасида гимнастрада билан мунтазам шуғулланаётган спортчилар билан бирга мактаб ўқувчилари, уй бекалари, корхона ва ташкилотлар ходимлари ҳам борлиги мамлакатимизда спорт аҳолининг барча қатлами ўртасида кенг оммалашаётганидан далолатдир.\nМусобақада жамоалар тайёрлаган композициялар ижро маҳорати, рақс ва гимнастика элементларини бажариш қобилияти бўйича баҳоланди.\nБекобод шаҳри жамоаси биринчи ўринни эгаллади.\n("Гимнастика барча учун" шиори остида ўтказилган мусобақадан олинган айрим фотолавҳаларни эътиборингизга ҳавола этамиз:)


Бахтиёр Шоҳназаровга: Энг долзарб ва муҳим мавзуларни кўтариб чиқаяпсиз, раҳмат\nРедакция почтасидан | 08/12/2017 12:56 AM 29829 марта ўқилди\nКатталар билан “Ўрта авлод” ўртасида жарлик ҳосил бўлмоқда…\nЭнг долзар ва мухим мавзуларни кутариб чикаяпсиз, Бахтиёр ака. Рахмат Сизга куюнчаклик учун. Лекин бир нарсани кушимча килишни лозим топдим. Уша Сиз айтган 35-40 ёшдан юкори ёшдагилар билан “янги авлод” уртасида утиб булмас жарлик хосил булаяпти.\nШуни хам назарда тутиш керак менимча. Оддий мисол: Агар шу маколангизни лотин алифбосида ёзганингизда 70-80 фоиз укий олмаган буларди. Ва табиийки ундаги долзарб муаммолар халкимизнинг керакли катламига етиб бормай коларди.\nБолалигимда совет даврида бобомни кургани борсам, бобом бир даста газета журналларни менга тайёрлаб куярди. Уйга киришим билан хурсанд булиб туплаб куйган газета журналларини олдимга ташларди. Укиб бер болам, мен сени кирилингда саводим йук дерди. Мен хам эринмай барча маколаларни укиб берардим…\nЭнди тасаввур килинг, бизлар 60 -70 ёшимизда долзарб замонавий газеталарни укий олмай колишимизни. Бу аник булади. Сабаби хаммани хам масалан узича бир урганиб олишга зехни етмайди. Бунга кушимча ёшимз хам утган.\nХуш бу холатда кандай йул тутиш керак?\nСизнинг фикрингизга кушилган холда уша Сиз айтиб утган 35-40 ёшдагиларни саводини чикариш учун бепул Лотин алифбосини ургатиш марказларни очиш керак. Ва буни Халк таълими уз буйнига олиши керак. Узини хурмат килган дунёвий илмга эга буламан деган хар кандай инсон бу таълим марказларига албатта келади. Менимча чойхонда ош еб корин солиб юргандан, замионавий давлат алифбосида саводини чикариб замон билан тенгма тенг кадам ташлаш афзал.\nИброхимжон ташвишга тушганидек “Кирилл алифбосида езилган бехисоб дурдоналаримиз бор. Навоий, Ибн Сино, Улугбек тугрисида ва бошка тарихий китоблар мактаб, район, шахар, вилоят, укув юртлари китобхоналарида бехисоб китоблар тупланган, бундан ташкари техника ва укув китоблари жуда купки буларни хаммасини лотинчага утказиш жуда катта харажат талаб килинишидан ташкари бир неча ун йил вакт кетишидан ташкари анча вакт саводсизликка сабаб булиши аникдир.” холат руй бермаслиги учун давлат бундай муаммони олдиндан ечимини уйлаб куйган булиши керак.\nАгарки хакикатдан жахон давлатларига хам сиёсий, хам иктисодий томондан якинлашмокчи булсак Лотин алифбосига юз фоиз утмасликни иложиси йук. Мен бунга юз фоиз кушилишаман.\nЛекин юкорида ёзганимдек бунинг окибатларини бартараф этиш учун Халк таълимига етарлича маблаг ажратиб энг аввал саводсизликни тугатиш лозим булади.\nБи-би-си меҳмони ҳуқуқшунос, журналист ва ёзувчи Бахтиёр Шоҳназаровга савол беринг\nБАХТИЁР ШОҲНАЗАРОВ: “Зағча қўнар у шохга…”\nБАХТИЁР ШОҲНАЗАРОВ: Қонун qanday амалга kiritilishi ҳақида…\nЧет элларда яшаётган фарзандларимиз учун қайси диний таълимот муҳим?\nАлишер НАЗАР: ТЎЙ ФОЖЕАСИ (долзарб масала)\nЭски, лекин долзарб мавзулар: “Демократия сабоқлари”\nШокир Саъдуллаев: Раҳмат, минг раҳмат Шавкат Миромонович Мирзиёевга!\nНОРҚОБИЛ ЖАЛИЛ: ДОЛЗАРБ МАВЗУ …ҲАММА НАРСА СОТИЛАДИ!\nДунё миқёсидаги долзарб фильмларга тахлил: Пи, Арго, Джанго\nЖаҳонгир Муҳаммаднинг “Озодлик”да Сарвар Усмон билан янги ва долзарб суҳбати\n27 йил кўкларга кўтариб мақтаб келдинглар… Каримовни! Мана оқибати…\nТолиб Ёқубов: Сарафроз айтгани келдик (Исмат Хушевни “кашф” этаётганларга) - 97578 марта ўқилган


Фотожамланма: Лондоннинг Челси туманида гуллар фестивали ўтмоқда\n00:13 / 26.05.2017\nЛондонда Европанинг энг йирик гуллар фестивалларидан бири – Челсидаги гуллар кўргазмаси "Chelsea Flower Show" бўлиб ўтмоқда. Жорий йилда бу ерда шов-шувли шоулар одатдаги 12 тадан камроқ – 8 та бўлади. Бироқ ушбу камчиликни иссиқхоналар, ҳайкаллар ва боғдорчилик билан боғлиқ бошқа буюмларни сотувчи компаниялар қоплайдилар.\nЧелсидаги баъзи савдо стендлари ҳаттоки экспозициялардан бири деб янглиш қабул қилиниши мумкин. Кўргазмага ташриф буюрувчилар бу ерда ўз боғлари учун ғоялар оладилар, чунки олий сифатдаги ўсимликларни экиш схемаларини ҳар куни ҳам кўриш имкони бўлавермайди.\nЧелсидаги гуллар шоуси турли жанрда яратилган боғлар намойиш қилинган турли ҳудудлардан иборат: улар орасида сайр қилиб, ландшафт дизайнерлари санъат асарларини яратиш учун табиат инъомларидан моҳирона фойдаланишларини кўриш ва ўз боғи учун ғоялар олиш мумкин. Жорий йилда мох, бинафшаранг ва мовий люпинлар (ўтсимон ўсимлик), қарағайлар ва тувакда ўсувчи ўсимликлар тренддадир. Майдони бўйича 2 та футбол майдонини эслатувчи 12 минг квадрат метрлик Катта павильонда кўргазма ташкилотчилари бутун дунёдан 500 дан кўпроқ яшил экспонатни жойлаштирганлар.\nКўргазма 100 йилдан кўпроқ тарихга эга. 2005 йилдан бошлаб унинг давомийлиги 4 кундан 5 кунгача узайтирилган. Шоу телевидение орқали кенг ёритилади, ташриф бюурувчилар орасида Буюк Британия қироллик уйи аъзоларини, машҳур одамларни учратиш мумкин.\nКўргазмада, шунингдек, дунёнинг етакчи дизайнерлари, боғбонлари ва флористлари орасида танлов ўтказилади. Танлов шаҳар боғлари, томлардаги боғлар, қишлоқ жойларидаги боғлар, сув ҳавзалари каби бир неча йўналишлар бўйича ўтказилади. Челси гуллар кўргазмаси аниқ ҳеч кимни бефарқ қолдирмайди.\nЧелси гуллар кўргазмаси


Islomi sahifa - UzbekSite uzbekona portal\nБошқа ҳеч бир пайғамбарга берилмаган беш хислат фақат Пайғамбаримиз Муҳаммад Мустафога (соллаллоҳу алайҳи ва саллам) берилган ва бу ҳол у Зоти муборакнинг мақомлари Аллоҳ таоло ҳузурида нақадар юксак эканини кўрсатади.\nБу мақом Расулуллоҳга (соллаллоҳу алайҳи ва саллам) ояти карима билан ваъда қилинган бўлиб, Унга Аллоҳ таоло наздида бошқа ҳеч бир инсон зоти эриша олмайди. Бу, бутун инсониятга шафоат мақомидир.\nСаҳиҳ бир ривоятда келтирилишича: «Қиёмат кунида бутун инсоният гуноҳларининг кечирилиши учун ўзларига бир шафоатчи излайдилар. У кунда одамлар энг аввал яратилган ва биринчи пайғамбар бўлган, инсоният отаси Одам (алайҳиссалом) ҳузурига бориб:\n– Эй ҳазрати Одам! Эй отамиз! Аллоҳ сизни ҳаммадан аввал яратган ва сизга ўз илоҳий руҳидан уфлади ва сизга фаришталарни сажда қилдирди. Сиз улуғ мақом эгасисиз. Аллоҳ таоло наздида биз гуноҳкорларга шафоатчи бўлинг, бизни бу ғамдан халос этинг, – деб ёлворади.\nҲазрати Одам (алайҳиссалом):\n– Сиз айтаётган у мақом менга берилган эмас. Мен ҳам қилган гуноҳим туфайли Аллоҳ таоло наздида айбдорман. Бу кун илоҳий ғазаб кунидир. Оҳ, нафсим, нафсим, – дейдилар.\nХалқ бу ҳолдан янада ғамгин бўлиб, ҳазрати Нуҳ (алайҳиссалом) ҳузурларига боради:\n– Эй ҳазрати Нуҳ! Сиз Одам отамиздан кейин иккинчи ота ва ер юзига юборилган илк расулсиз. Ҳақ таоло сиз ҳақингизда «шукр қилувчи бандам» дея марҳамат қилган. Ҳолимизга раҳмингиз келсин. Аллоҳ олдида биз осийлар учун шафоатчи бўлинг.\nҲазрати Нуҳ (алайҳиссалом):\n–Эй инсонлар! Бундай мартаба ва мақом менга насиб этмаган. Мен қавмим учун охирги дуойимни ҳам изҳор этиб бўлганман. Бугун эса Аллоҳ таоло энг кўп ғазаб қиладиган кундир. Бугун илоҳий ғазаб кунидир. Оҳ нафсим, –дейдилар.\nОдамлар ҳазрати Иброҳимнинг (алайҳиссалом) ҳузурларига шошади:\n– Эй ҳазрати Иброҳим! Сиз Аллоҳнинг халилисиз, дўстисиз, биз гуноҳкор бандаларни шафоат қилинг!..\nИброҳим (алайҳиссалом) шундай дейдилар:\n– Эй инсонлар! Менга шафоат қилиш мақоми берилмаган. Бугун илоҳий ғазаб кунидир. Сизлар Мусога боринглар.\nТалвасага тушган одамлар Мусо (алайҳиссалом) ҳузурларига келади. Ҳазрати Мусо уларни Исо (алайҳиссалом) ҳузурларига юборадилар. Ҳазрати Исо (алайҳиссалом) бундай дейдилар:\n– Менга бундай мақом берилмаган. Бундай улуғ мақом ва мартабага эришган зотгина бугун сизга шафоатчи бўла олади. Ҳазрати Муҳаммаднинг (алайҳиссалом) ҳузурларига боринг. У муборак зот туфайлигина Аллоҳ сизга нажот бериши мумкин.\nШунда бутун Маҳшар аҳли умид билан Муҳаммад Мустафо (соллаллоҳу алайҳи ва саллам) ҳузурларига йўл олади. Илгари ер юзида яшаган жами мункир, гуноҳкор бандалар кўзёш тўкиб, у зотдан шафоат истайди. Пайғамбаримиз Мақоми маҳмудда сажда қилиб, инсонларга шафоат сўрайдилар. Аллоҳ таоло:\n– Саждадан бошингизни кўтаринг, эй Муҳаммад, дуойингиз ва шафоатингизни қабул қилдим, – дея марҳамат этади.\n– Ё Раббим! Умматим, умматим, – деб кўзёш тўкадилар.\nҲақ таоло яна у Зотга марҳамат қилади:\n– Эй Ҳабибим, бугун қалбида заррача имони бўлган киши афвимга лойиқ бўлади.\nРасуллуллоҳ яна саждага бош қўядилар. Ҳақ таоло марҳамат қилади:\n– Бошингизни саждадан кўтаринг. Дуо қилинг. Бугун сизнинг дуо ва шафоатингиз қабул бўладиган кун, эй Ҳабибим.\nМуҳаммад (алайҳиссалом) яна:\n– Умматим, умматим, – дея тазарру ва илтижо қиладилар. Аллоҳ таоло:\n– Қалбида зарра қадар имони бўлган бандани кечирдим, – дея марҳамат қилади.\nРасулуллоҳ яна саждага кетадилар. Ҳақ таоло яна:\n– Саждадан бошингизни кўтаринг, – дея марҳамат қилади. Муҳаммад (алайҳиссалом) саждадан бош кўтарганларида Аллоҳ таоло қалбида заррача имони бор бандаларни кечирган бўлади. «Ла илаҳа иллаллоҳ» деганларни мағфират қилиб, азобдан қутқаради.\nИмом Бухорий ва Имом Муслим ривоятларида келтирилишича, ал-Исро сурасида зикр этилган «Мақоми маҳмуд»дан мурод ана шу шафоат мақомидир. Демак, инсонларга шафоатчи, дуоси қабул қилинадиган ягона зот пайғамбаримиз ҳазрати Муҳаммаддирлар (алайҳиссалом).\nИмом Бухорий «ъаса ан йабъасака роббука мақомам маҳмудан» (ал-Исро,79) ояти каримасини тафсир қилиб, қуйидаги ҳадиси шарифни келтирадилар: «Қиёмат куни ҳар бир уммат ўз расулига шафоат қилишини сўраб ёлворади. Ниҳоят, Расулуллоҳга (алайҳиссалом) мурожаат қилиб, шафоат сўрайдилар. У Кунда Расулуллоҳ Маҳмуд мақомига кўтариладилар».\nРасулуллоҳга (алайҳиссалом) муҳаббат юзасидан ҳар бир мўмин итоатга, намозга даъват бўлган азонни эшитаркан, унга шундай жавоб қилади: «Эй бу мукаммал даъватнинг ва қоим бўлган намознинг Рабби! Муҳаммадга (алайҳиссалом) василани ва фазилатни эҳсон айла. Ва унга ваъда қилганинг Мақоми маҳмудни ато эт. Уни у мақомга етказ. У мақом Қиёмат кунида шафоат мақомидир».\nИмом Бухорий ривоятига кўра, Расулуллоҳ бундай марҳамат қиладилар: «Ҳар ким азон айтилганидан сўнг ушбу дуони ўқиса, уни Қиёмат куни шафоат қиламан».\nУшбу дуодаги «васила» дан мурод жаннатдир.\nБутун ер юзининг Расулуллоҳга ва Ислом умматига саждагоҳ бўлиши\nҲар миллат фақат ўз ибодатхоналарида диний маросимларини ижро этар экан, мусулмонларга ҳамма ерда намоз ўқиш ва ибодат қилиш неъмати ато этилган. Шу боис Расулуллоҳ (соллаллоҳу алайҳи ва саллам): "Бутун ер юзи менга саждагоҳ бўлди”, дея марҳамат қилганлар.\nИслом динимизнинг оламшумуллиги, бошқа динларга насиб этмаган бундай неъматнинг исломиятга берилиши унинг энг охирги ва мукаммал дин эканига далилдир. Яҳудийлар фақат ҳавраларда йиғилиб ибодатларини бажо келтиришади: насронийлар ўз калисоларида ибодат ва маросимларини қилишади. Ислом динимизда ибодат деворлар орасига, қуббалар остига қамалмаган. Исломият инсонларга истаган жойларида ибодат қилишлари мумкинлигини эълон этди. Бутун ер юзи мусулмонларга саждагоҳ эканини маълум қилди ва бу билан Аллоҳга юзланиш йўлини кўрсатди. Чунки Аллоҳ жалла жалалуҳу ҳар ерда ҳозиру нозирдир. «Машриқ ҳам, Мағриб ҳам Ёлғиз Аллоҳникидир. Бас, қай тарафга юз бурсангиз, ўша жой Аллоҳнинг тарафидир» (Бақара, 115). «Сизлар қаерда бўлсангизлар, У сизлар билан биргадир. Аллоҳ қилаётган амалларингизни Кўриб тургувчидир» (Ҳадид,4). Мазкур ояти карималарда Аллоҳ таолонинг фақатгина ҳавра ва калисоларда эмас, ҳар ерда ҳозиру нозир экани билдирилмоқда. Исломият исталган ерда ибодат қилиш ҳурриятини эълон қилди. Мусулмон киши тоғ тепасида ҳам, чўлда ҳам, уйда ҳам, қуруқликда ҳам, денгизда ҳам Раббига юзланиб, ибодат қилаверади. Масжидлар қуббасигина эмас, осмон қуббасининг ости ва бутун коинот Аллоҳга ибодат маконидир. Мусулмонлар жомеларда ибодат қилганлари каби, ундан ташқарида ҳам йиғилиб ибодат қилаверадилар. Чунки исломиятда одам қаерда бўлмасин, юзини қиблага бурса, бўлди, Аллоҳ ўша ердадир. Мусулмонлар учун ҳамма ер саждагоҳ бўлишининг маъноси шу.\nЯҳудийлар ибодатларини синагогларида қиладилар. Фақат ўша ерда улар қурбонлик келтириб, тақдим этадилар. Насронийлар фақатгина калисолар ичида ибодат қиладилар. Бутпарастлар маъбадларини безатиб, бутларини хурсанд қилиш билан оворадирлар. Расулуллоҳ (соллаллоҳу алайҳи ва саллам) эса: "Бутун Ер юзи менга саждагоҳ бўлди” (Имом Бухорий, Муслим ва Насаий ривоятлари, "Масжидлар” боби) дея марҳамат қилиш билан ҳеч бир динга насиб этмаган тенгсиз неъмат у Зотга ва у Муборак Зотнинг (алайҳиссалом) умматига берилганини эълон қилдилар.\nКўриниб турибдики, бу хос неъмат бошқа набий ва расулларга насиб қилмаган ва фақат Расулуллоҳга (соллаллоҳу алайҳи ва саллам) лутф этилган юксак илоҳий неъматдир.\nДушманларнинг қалбларига қўрқув солишлари ва Аллоҳнинг нусратига восил бўлишлари\nРасулуллоҳ (соллаллоҳу алайҳи ва саллам): "Менга бошқа ҳеч бир набийга берилмаган беш нарса берилди. Шулардан бири руъуб, фатҳ ва нусратдир”, деб марҳамат қилганлар. "Руъуб” душманнинг қалбига қўрқув солишдир. "Фатҳ” ва "нусрат” эса Аллоҳ таолонинг ёрдами билан ғалабага эришишдир. Муборак зотнинг исмларини эшитганида динимизга ёвлик қилувчиларнинг қалблари ҳамиша қўрқувдан ларзага келган.\nҲайбар ғазоти куни тонгда саҳобалар шаҳарга яқин келишганида ғаним қабила одамлари бел ва кетмонларини олиб, ишлагани боғлари, экин майдонларига кетишаётган эди. Расулуллоҳнинг отлиқлар билан келаётганларини кўриб, улар бирданига даҳшатга тушишди, ҳушларидан айрилишди. "Муҳаммад келяпти, Муҳаммад келяпти!” дея қўлларидаги иш қуролларини ташлаб, орқага қочишди ва қалъа ичига кириб, яшириниб олишди.\nБошқа ғазотларда ҳам Расулуллоҳни кўрган душманларнинг қалблари қўрқувдан титраб, даҳшатга тушишган. Уҳуд жангида кўринишда мушриклар устун келган бўлса-да, моҳият эътибори билан унда ҳам Расулуллоҳ (алайҳиссалом) ғалабага эришган эдилар. Ҳунайн ғазотида ҳам худди шундай ҳолат такрорланган. Шубҳасиз, ғалабага эришиш учун душманнинг қалбига қўрқув солиш керак. Ичига қўрқув оралаган ғаним сафи албатта пароканда бўлади.\nРасулуллоҳ бундай марҳамат қиладилар: "Менга ръуб, фатҳ ва нусрат эҳсон қилинди. Шу даражадаки, узоқлиги бир ойлик йўл бўлган маконда исмим зикр этилса, душманимнинг қалбига таъсир этади”.\nРасулуллоҳнинг муборак исмларини эшитишлари билан мункир ва мунофиқ кишилар қалби титрашга тушиб, ҳушларини йўқотадилар. Бу мўъжиза бутун инсоният устида ҳамиша жорий. Расулуллоҳни севган, динимизга жону дилдан боғланган инсонлар у Зотнинг овозларини ёки шарафли исмларини эшитишлари билан қалбларида фараҳ ва шодлик жўш уриб, юзлари ёришади. Душманларнинг қалби эса, қўрқув ва даҳшатдан титрашга тушади.\nБир куни Абу Жаҳл у Муборак Зотни кўриб, юраги орқага тортиб кетган ва Расулуллоҳ ҳақларида: "Дунёда энг ёмон кўрган кишим”, дейиш билан асл ғаразини билдирган. Абу Жаҳлнинг орқасидан кирган Ҳазрати Абу Бакр эса, Расулуллоҳни кўриб, кўзёш тўкиб, муҳаббатини изҳор этган. Дарҳақиқат, Расулуллоҳ (соллаллоҳу алайҳи ва саллам) инсоният учун бир пок кўзгу кабидирлар: яхшилар ўз яхшилигини, ёмонлар ўз ёмонлигини кўради. Аллоҳ таоло Расули Акрамни севганларнинг қалбига муҳаббат туйғусини солгани каби, у Зотга душман бўлганларнинг қалбига қўрқув ҳиссини солган. У зотни заҳарли қиличлар билан ўлдиришга чоғланиб, ҳужум қилганлар юзма-юз келганида даҳшатдан титраб, мағлуб бўлган ҳолда ортларига қайтишган. Расулуллоҳга қасд этганларни Аллоҳ таоло хор қилган, у зотни қоралаб, масхара ва ёмонлик қилган бадбахтлар ўзлари ёмонлик билан жон берганлар. У зотни севган ва ихлос билан эргашганларни Ҳақ субҳанаҳу ва таоло ҳамиша юксак даражаларга кўтарган.\nРасулуллоҳни илк бор кўрган бир бадавий қўрқувдан титраганида, у муборак зот: "Қўрқма, мен Жаббор эмасман, қотган нон еган бир аёлнинг ўғлиман”, дея марҳамат қилганлар. Бадавийнинг қўрқиши Расулуллоҳдаги буюклик қаршисида қалбларда зуҳур этадиган туйғу таъсиридан эди. Мўминлар севги ва муҳаббат билан ҳаёт топар экан, Ҳақнинг мункир душманлари у муборак зотни ёмонлаш, туҳмат қилиш ва қўрқув билан қалбларини хасталикка топширадилар.\nТарихдан маълум, Ҳазрати Мусо, Ҳазрати Довуд ва Ҳазрати Сулаймон (алайҳимуссалом) кабилар кучли нуфузга эга бўлган расуллар жумласидандир. Муҳаммад Мустафо (соллаллоҳу алайҳи ва саллам) эса, пайғамбарлар тарихида энг қудратли расул бўлиб, қавмлари севиб итоат этган зотлар ичида энг олий мақомдадирлар.\nВидо ҳажи кунида бир юз йигирма минг саҳобий Расулуллоҳнинг (соллаллоҳу алайҳи ва саллам) овозларини бутун қалблари билан тинглашган. Мункирлар эса Расулуллоҳга дуч келганида қўрқувдан титрашган, бўйин эгишга мажбур қолишган. Аллоҳнинг ёрдами (нусрати) билан Расулуллоҳ ҳамиша душманлар устидан ғолиб келганлар. Ана шу қўрқув ва нусрат Аллоҳ таоло у зотга кўрсатган буюк лутфлардан саналади. Муборак куракларидаги нубувват муҳрида ҳам шу нарса маълум қилинган ва қай томонга юз бурсалар, ғалабага эришишлари нубувват муҳри ила билдирилгандир.\n"Ё Муҳаммад, Сизга муждалар бўлсин, ҳеч ким Сиз етган мартабага ета олмас. Сиз жасурсиз, нусрат калити Сизга берилган. Қаён юз бурсангиз, у ерда барҳақ зафарга эришасиз”, деб ёзган эди машҳур шоирлардан бири.\nБошқа бир шоир бундай лутф этган:\n"Кимса асло етмади, етмоқ мумкин эмас Сизга”.\nДарҳақиқат, яратилмишлар ичида тенги бўлмаган Расули Акрамнинг (соллаллоҳу алайҳи ва саллам) мартабаларига ҳеч ким ета олмаган ва ета олмайди ҳам. Аллоҳ таоло у муборак зотни ҳабибим дея севди ва улуғ нусрат берди.\nБутун оламларга пайғамбар бўлишлари\nБарча расуллар маълум бир қавмга огоҳлантирувчи ва хабар берувчи бўлиб келишган. Расулуллоҳ (соллаллоҳу алайҳи ва саллам) эса ер юзидаги бутун инсонларга ва жинларга пайғамбар қилиб юборилганлар.\nҚуръони каримнинг Сабаъ сураси 28-оятида мазмунан бундай марҳамат қилинади: "(Эй Муҳаммад, алайҳиссалом), Биз сизни, шак-шубҳасиз, барча одамларга (мўминларга жаннат ҳақида) хушхабар элтгувчи, (кофирларни эса дўзах азобидан) огоҳлантиргувчи бўлган ҳолингизда, Пайғамбар қилиб юбордик”. Мазкур мазмунли ояти карима фақатгина Расули акрамга берилган буюк фазилатдан хабар бермоқда. Албатта, Расулуллоҳни Ҳақ субҳонаҳу ва таоло бутун инсониятни, миллатидан, ирқидан қатъи назар, иршод этиш учун юборгандир. Бундай фазилат расуллар ичида фақат Расулуллоҳга (алайҳиссалом) берилган.\nУлул азм расуллардан бўлган ҳазрати Мусо ва ҳазрати Исо (алаҳимуссалом) фақат ўз қавмларига юборилган эдилар. Инсон бу ояти каримани ўқиб, бир тафаккур қилса, Пайғамбаримизнинг (алайҳиссалом) оқ, қора, сариқ, қизил танли, ибтидоий ва маданий барча инсонларга, араб, фаранг, инглиз, ўрис ёки бошқа бир миллатга мансублигидан қатъи назар, ҳамма халқларга бирдек муршид эканларини, ул Зоти муборакнинг мўъжизалари бўлган Қуръони карим бутун инсониятга илоҳий қонун эканини англаши муқаррар.\nБошқа бир ояти каримада Аллоҳ таоло марҳамат қилади: "Барча оламлар учун (Охират азобидан) қўрқитувчи бўлсин деб ўз бандаси (Муҳаммад алайҳис салом)га Фурқон – Қуръон нозил қилган Зот – Аллоҳ Баракотли – Буюкдир” (Фурқон, 2).\nКўриниб турибдики, Қуръони карим бутун инсониятнинг Муқаддас китоби, Муҳаммад (алайҳиссалом) барча олам ва одамларга юборилган, ҳаммани Ҳаққа даъват этувчи расулдир. Бундай олий фазилат фақат ул Зотгагина берилган.\nИмом Бухорий ва Имом Муслим ривоят қилган ҳадиси шарифда Пайғамбаримиз (соллаллоҳу алайҳи ва саллам) бу ҳақиқатга ишоратан бундай марҳамат этганлар: "Мендан аввалги ҳар расул қавмига юборилган эди, мен эса, бутун оламга юборилдим”. Бутун олам аҳли Аллоҳ таоло Пайғамбаримизни (алайҳиссалом) барча оламларга ҳақ расул этиб юборганини англаб, эътироф этиб, эргашса, ер юзида тинчлик, осойишталик барқарор бўлиши муқаррар.\nРасулуллоҳ (соллаллоҳу алайҳи ва саллам) ҳижратнинг саккизинчи йилида ўша замоннинг бир неча қирол ва подшоҳларига мактублар ёзиб, бу ҳақиқатни маълум қилган ва қавмларини ҳақ йўлга даъват этган эдилар. Бу даъватга ижобат қилиб, имон келтирганлар нажотга эришган. Кейинги даврларда ҳам шундай бўлди. Расулуллоҳга берилган бу фазилатни инкор этиб, бўйин товлаганлар эса, зиёнкорлардан бўлиб қолишди.\nХуллас, миллати, ирқи ва бунгача дину мазҳаби қандай бўлишидан қатъи назар, ҳар бир инсон нажот топиши учун Қуръони каримга ва Пайғамбаримизга (алайҳиссалом) эргашмоғи керак бўлади.\nХотамун Набий эканликлари\nРасулуллоҳ (соллаллоҳу алайҳи ва саллам) келишлари билан нубувват силсиласи тугаган. Бошқа ҳеч бир пайғамбар келмайди. "Ма каана аба аҳадни мин рижоликум ва лакин расулуллоҳи ва хотаман Набиййина” ояти каримасида Расули акрамнинг Хотамун Набий, яъни охирги Пайғамбар эканликлари таъкидланган. "Хотам” сўзи бир нарсани хатм этувчи, тугалловчи, муҳрловчи маъноларини ифода этади. Расулуллоҳ (соллаллоҳу алайҳи ва саллам) Хотамун Набийдирлар. У зоти муборак нубувват силсиласини якунлаганлар ва бошқа бир расул келишига ҳожат қолмаган. Чунки Расулуллоҳ (соллаллоҳу алайҳи ва саллам) инсоният ҳаёти учун зарур бўлган барча неъматларга шомил Қуръони каримни етказдилар. Инсоният олдидаги барча муаммога унда жавоб топа олади.\nРасулуллоҳ (алайҳиссалом): "Мендан кейин Набий келмайди”, дея марҳамат қилганлар (Имом Термизий ривояти). Бошқа бир ҳадиси шарифда эса, нубувват ва динни тамсил этган барча расуллар рисолат силсиласи деворининг ғиштлари бўлишини баён қилиб, деворда ўрни очиқ қолган бир дона ғиштга ишоратан "Ана шу менман. Мен расулларнинг охиргисиман”, деганлар. Бошқа бир ҳадисда: "У ғишт менман. Расуллар силсиласини хатм қилдим”, дея марҳамат қилганлар.\nРасулуллоҳ (алайҳиссалом) билан нубувват эшиги тамғаланди. Аммо пайғамбарлик даъво қилиб келадиганлар ҳам бўлган ва ҳозир ҳам йўқ эмас. Бир ҳадиси шарифда шунга ишоратан Расулуллоҳ (соллаллоҳу алайҳи ва саллам) марҳамат этганлар: "Мендан кейин ўттиз нафарча пайғамбарлик даъво қилиб чиқадиган ёлғончилар келади” (Имом Термизий ривояти). Дарҳақиқат, бундай ҳолат ора-сира зуҳур этиб, ёлғончи "набий”лар бир қанча кимсаларни йўлдан уриб, дунёни фасодга тўлдирганлар.\nРасули акрам жисмоният оламига келмасларидан аввал руҳоният оламида биринчи Набий эдилар. Жумладан, Расулуллоҳ (алайҳиссалом) "Ҳали ҳазрати Одам суви билан лойнинг ўртасида экан, мен Набий эдим”, дея марҳамат қилганлар. Демак, Расулуллоҳ (алайҳиссалом) руҳоният оламида биринчи набий ва жисмоният оламида нубувват силсиласини якунловчи охирги Набий саналадилар.\nБухорий "Саҳиҳ”ида бу сирга ишоратан Расулуллоҳдан (соллаллоҳу алайҳи ва саллам) шундай ривоят келтирилади: "Менинг беш исмим бор. Муҳаммадман, Аҳмадман, Маҳдийман, Ҳашрман, Ақибман. Ва мендан кейин бошқа Расул келмайди”. Муҳаммад исми ерда машҳур бўлган. Аҳмад исми самоларда машҳур бўлган ва келиши муждаланган. Маҳдий исми куфрнинг маҳв этилишига, яъни, йўқотилишига васила бўлган. Ҳашр исми Аллоҳ таоло ҳаммани у билан ҳашр этишига, яъни, йиғишига ва Ақиб исми охирги Набий эканлигига ва ундан кейин бошқа пайғамбар келмаслигига ишора қилинган зот маъносидадир.\nМазкур беш исми шарифнинг сирлари Расулуллоҳга (алайҳиссалом) берилган илоҳий неъматларда ўз ифодасини топган. Расулуллоҳ билан набийлик силсиласи ниҳоясига етди. Аммо солиҳ тушлар руҳоният оламининг бир хабарчиси сифатида набийликдан мерос бўлиб қолди. Имом Бухорийдан нақл қилинган бир ҳадиси шарифда бу ҳақиқатга ишоратан Расулуллоҳ (алайҳиссалом) асҳобларига шундай марҳамат этганлар: "Нубувватдан фақат табширот (мерос бўлиб) қолди”. Асҳоби киром тарбширотнинг нималигини сўраганларида, Расулуллоҳ: "Солиҳ тушлар”, дея марҳамат қилганлар. Бошқа бир ҳадиси шарифда эса, солиҳ тушлар Нубувватнинг қирқ олти жузъидан бири эканлигини баён қилинган.\nБухорий "Саҳиҳ”ида нақл қилинишича, Табук ғазотига кетар экан, Расулуллоҳ Ҳазрати Алини Мадинаи Мунавварада ўз ўринларига қолдирганларида, Ҳазрати Али (розийаллоҳу анҳу) ғазотга қатнашиш истагида эканини билдирган эди. Расулуллоҳ (алайҳиссалом) ўша Мусо (алайҳиссалом) Тури Синога кетаётганларида биродарлари ҳазрати Ҳорунни қавмга раҳбар қилиб қолдирганларини эслатиб: "Ё Али, Ҳорун Мусога ҳалаф бўлгани каби сен менга ҳалаф бўлишини истамайсанми? Энди мендан кейин бошқа Расул келмайди”, дея марҳамат қилганлар.\nШубҳасиз, Расулуллоҳдан кейин Набий келмайди. Ояти карима ва ҳадиси шарифлар билан бу ҳақиқат собитдир. Бундан кейин набийлик даъвоси билан чиқадиганлар ёлғончидир. Аллоҳ таоло Расулуллоҳни охирги пайғамбар бўлиш саодати билан шарафлантирди ва у муборак Зот билан Нубувват силсиласини муҳрлади. Шу тариқа нубувват ва унинг ҳар қандай кўриниши Расул (алайҳиссалом) билан ниҳоя топиб, дин тўлиқ ва мукаммал бир шаклда у Зот воситасида инсониятга тақдим этилди. У муборак Зот Аллоҳ таолонинг инсониятга икром этган охирги таблиғчиси, оламларни ёритган охирги нубувват қуёшидир. Унинг дунёга келиши билан ушбу қуёш нурларини дунё узра соча бошлади, олам аҳли бу нур туфайли ҳақиқатларни кўрди ва ҳисобсиз неъматларга сазовор бўлди.\nЧиқди Ҳақнинг қуёши, йўқдир унинг тенги-эши,\nБеш юз етмиш бир йилда сўнди ширкнинг оташи.\nБизга маълум бўлган ва Расулуллоҳга (соллаллоҳу алайҳи ва саллам) хос қилинган хислатлар хусусида Муслим "Саҳиҳ”ида ҳам шундай ривоят мавжуд.\n"Расулуллоҳ (соллаллоҳу алайҳи ва саллам) марҳамат қилдилар:\n1. Мен бутун дунёга (Пайғамбар қилиб) юборилдим.\n2. Бутун Ер юзи менга саждагоҳ бўлди.\n3. Менга руъуб, фатҳ ва нусрат берилди.\n4. Менга "Жавомиул-калим”лик берилди (Ҳар калимасида юзларча ҳақиқат бўлган калом.)\n5. Менга ғанимат (душман устидан эришилган ғалабадан кейин қўлга киритилган ўлжалар) ҳалол қилинди. Бошқа ҳеч бир набийга ҳалол қилинмаган мазкур неъмат Расулуллоҳга ва у Зотнинг умматига бахш этилган тенгсиз илоҳий лутфдир.\n6. Анбиё силсиласи мен билан ниҳоясига етди”.\nКўриниб турибдики, мазкур ҳадиси шарифда ҳам Расулуллоҳга (соллаллоҳу алайҳи ва саллам) ато этилган ушбу хислатлар фақатгина у Муборак зотга хос неъматлар сифатида тавсифланган ва Анбиё силсиласининг хотами эканликлари баён қилинган. Шубҳасиз, бундай шараф анбиёлар орасида фақатгина Муҳаммад Мустафога (соллаллоҳу алайҳи ва саллам) насиб этган.\nJoyladi: sch Ko'rildi: (1093) Izohlar: (0)\n© Copyright UzRipsite


hidoyat.uz – “Мовароуннаҳр” нашриётининг сайти - Яхши инсонлар меҳри\nЯхши инсонлар меҳри\nҚишлоғимиз аҳли раҳматли отамни “Аҳрор домла” деб чақирган. У киши Самарқанд, Бухоро мадрасаларида таҳсил олган, мударрислик қилган, сўнг мактабларда ўзбек тили ва адабиётидан дарс берган. Чет тилларни яхши билгани боис биринчилар қатори урушга жўнатилган. Уруш йиллари отам ва акамдан ажралган онам жуда кўп қийинчиликларни бошидан кечирган. Онамга ёрдам бериш мақсадида мен мактабга бориб-бормай пул топиш пайига тушдим, колхозда ишладим. Аммо онам: “Отанг зиёли инсон бўлган, сен уларнинг ишларини давом эттиришинг керак”, деб ўқишимга шароит яратиб берди.\nМактабдан кейин техникумда ўқидим. Садриддин Айнийнинг котиби Бурҳон Акромов тил ва адабиётдан дарс берарди. Бурҳон ака отам билан қадрдон бўлган экан, шаҳарда янги мактаблар очиб, биргаликда ўқитувчилик қилганлари ҳақида тўлқинланиб гапирарди. Ҳар доим у кишидан отам ҳақида эшитганимда, дилим сурурга тўлар, қалби уйғоқ маърифатпарвар инсонга муносиб фарзанд бўлишга ҳаракат қилардим. Илм олишга, айниқса, она тили ва адабиётни ўрганишга иштиёқим кучайди. Таҳсил давомида Бурҳон ака турли мавзуда хабару мақолалар ёзиш усулларини ҳам ўргатди.\nИлк ёзган кичик хабарим газетага чоп этилганида, қувониб сакраганларим эсимда. Кичик-кичик хабарларим билан матбуотда қатнашиб турдим. Қарийб қирқ йил савдо соҳасида ишласам-да, севимли машғулотимдан воз кечмадим – мақолалар ёздим, хабарлар уюштирдим.\nҲаётда ўз йўлимни топишда суянчиқ ва далда бўлган онамдан чексиз миннатдорман. Устоз Бурҳон ака каби яхши инсонлар меҳридан шодман. Ҳозир тўрт нафар ўғил-қизим, ўн олти нафар набирам, ўн нафар эварам бор. Худога шукр, болаларим вақтни қадрлашади – китоб, журнал ва газеталарни мутолаа қилишади, турли халқлар тилини ўрганишади, ҳунармандчилик қилишади. Иштиёқларини, хатти-ҳаракатларини кўриб, дилим қувнайди.\n1057 марта ўқилган.


Ана холос! Эртанги финалининг битта чиптаси ёки таклифномасига бир неча киши кириши мумкин\n27 август, 2019, 13:34 781\nБугун ярим финал ўйинлари ўтказилади\nХабарингиз бор, шу кунларда “Бунёдкор” футбол академияси майдонларида “Чарм тўп-2019” анъанавий футбол мусобақасининг Республика босқичи ўтказилмоқда.\nБугун мусобақанинг ярим финал ўйинлари ўтказилади. Унда майдонга тушадиган жамоалар гуруҳ босқичини мағлубиятсиз ўтказди. Мусобақада курашни давом эттираётган кучли тўртлик орасида фақатгина Навоий вилояти Навбаҳор туманининг “Челачи” жамоаси очко йўқотган. Улар гуруҳ босқичида иккита ғалаба ва бир дуранг қайд этишди. Қолган учта жамоа эса гуруҳ босқичини йўқотишларсиз якунлади. Жумладан, Тошкент шаҳри Бектемир тумани “Иқбол” маҳалласи жамоасининг учта ўйинда ҳам қўли баланд келган бўлса, “Оққамиш” (Қашқадарё) ҳамда “Навкент” (Наманган) жамоалари ҳисобида иккитадан ғалаба бор.\nБугун соат 17:30да бошланадиган ярим финал ўйинларида “Челачи” – “Оққамиш” ҳамда “Иқбол” – “Навкент” жамоалари ўзаро куч синашади.\nДарвоқе, эртага “Миллий” стадионда бўлиб ўтиши режалаштирилган финал ўйинига чипталар тайёр бўлди. Уларни сиз бемалол 28 август куни “Миллий” стадион кассаларидан олишингиз мумкин. Чипталар бепул тарқатилади ва стадионга киришда ортиқча муаммолар туғилмайди. Битта чипта ёки таклифномага бир неча киши кириш имкониятига эга.\n“Чарм тўп-2019”. Ярим финал\n27 август, соат 17:30\n“Челачи” (Навоий) – “Оққамиш” (Қашқадарё)\n“Иқбол” (Тошкент ш.) – “Навкент” (Наманган)